Krim Kilo: Kecantikan Dikejar, Sengsara Yang Dapat

Keinginan untuk kelihatan cantik adalah sesuatu kehendak yang semula jadi. Bahkan ia merupakan sebahagian daripada fitrah manusia untuk suka kelihatan cantik dan juga untuk melihat kecantikan. Khususnya untuk golongan wanita, kecantikan dan kaum hawa tidak dapat dipisahkan. Terdapat pelbagai produk penjagaan diri dan produk kosmetik yang diguna pakai demi memelihara kecantikan diri dan juga untuk menambah seri wajah mereka. Namun yang demikian, kebanyakan produk kecantikan yang berada di pasaran dijual dengan harga yang agak mahal. Lebih baik kualitinya, lebih mahal harganya. Untuk itu, penjagaan kecantikan diri adalah sesuatu yang cukup mahal untuk dikekalkan. Akibat daripada tekanan harga produk kosmetik dan penjagaan diri yang mahal ini, ramai wanita bertindak mencari alternatif lain yang lebih murah. Salah satu daripada alternatif tersebut adalah dengan membeli dan menggunakan krim kosmetik yang disebut sebagai krim timbang kilo ataupun krim kilo. Ikuti perbincangan dalam artikel ini untuk memahami apa itu krim kilo dan juga isu-isu yang menyelubungi penggunaan krim kilo ini.

Apa itu krim kilo?

Krim kilo adalah krim kosmetik yang dibeli secara pukal mengikut timbangan berat krim. Krim ini, dan juga bahan kosmetik yang lain, dihasilkan oleh sejenis kilang yang disebut sebagai kilang OEM (Original Equipment Manufacturer). Kilang ini menghasilkan pelbagai jenis bahan seperti serbuk makanan, serbuk minuman, makanan tambahan, krim sapu, krim penjagaan wajah, krim siang dan juga krim malam. Kesemua produk tersebut dihasilkan dalam kuantiti yang banyak bagi membolehkan orang ramai membeli secara pukal dan dijual semula mengikut ketetapan mereka.

Antara faktor utama yang menyebabkan produk kosmetik dan penjagaan diri seperti krim kilo ini mula melonjak dalam populariti adalah kerana pengiklanan daripada selebriti, artis dan juga golongan
instafamous
(individu yang ramai pengikut di lama instagram) melalui platform media sosial. Malahan, terdapat juga golongan-golongan ini yang mendakwa sebagai pengasas kepada produk-produk krim ini, dengan menjaja iklan dan dakwaan seperti ‘produk kami diformulasikan oleh pakar kecantikan’ atau mengaitkan kecantikan diri mereka dengan produk yang mereka jual dan sebagainya. Strategi seperti ini dilakukan untuk meningkatkan keyakinan pengguna sehingga dapat meyakinkan mereka untuk menggunakan produk yang mereka jual. Hakikatnya, hampir kesemua ‘pengasas’ ini langsung tidak mempunyai pengetahuan tentang produk kecantikan dan langsung tidak terlibat dalam sebarang proses penghasilan bahan yang mereka jual.

Sebaliknya, bahan kosmetik seperti krim kilo ini dibeli secara pukal daripada kilang-kilang OEM dari negara seperti Thailand (kini terdapat juga beberapa
 kilang OEM tempatan
 yang menghasilkan produk yang sama) dan dibungkus semula mengikut cita rasa mereka. Ini bermakna, sesiapa sahaja yang mempunyai wang yang mencukupi mampu untuk membeli krim kilo ini dan kemudiannya, membungkus produk ini semula dalam kotak atau bungkusan jenama mereka mengikut sukatan yang mereka hendak. Produk yang siap dibungkus ini kemudiannya dipasarkan di pasaran tempatan seolah-olah ia adalah produk yang dihasilkan sendiri oleh mereka. Oleh yang demikian, di sebalik kewujudan pelbagai jenama produk kecantikan yang berbeza di pasaran, bahan yang dijual sebenarnya datang daripada sumber yang sama, cuma dijenamakan semula untuk memberikan persepsi seolah-olah terdapat perbezaan antara satu produk dengan yang lain. Disebabkan oleh ini jugalah, produk-produk ini tidak mempunyai maklumat profil keselamatan, maklumat bahan yang terkandung di dalamnya dan juga tidak mempunyai maklumat kilang di mana ia dihasilkan.

Pulangan yang cukup lumayan

Untuk timbangan berat sekitar satu kilogram, mengikut jenis dan spesifikasi, krim timbang kilo ini mampu dibeli dengan harga hanya sekitar RM 500. Krim kilo ini kemudiannya dijual semula dengan harga sekitar RM 25 hingga RM 30 bagi pek yang hanya mengandungi kuantiti sebanyak 5 gram, menghasilkan pulangan yang berlipat kali ganda. Jika dijual dalam bentuk set krim siang dan malam, lebih banyak keuntungan yang dapat diperoleh. Oleh itu, pembelian krim kilo ini merupakan satu prospek bisnes yang cukup lumayan. Maka tidak hairanlah mengapa ramai selebriti dan juga golongan
 instafamous
 menerjun ke dalam bisnes ini. Kelebihan berada di pihak mereka juga kerana faktor pengaruh kuat, peminat yang ramai dan juga kecantikan semula jadi mereka.

Bahan beracun dalam produk kosmetik

Lazimnya, apabila sesuatu dapat dibeli dan dijual dengan harga yang lebih murah berbanding produk saingan yang berada dalam pasaran, ia mungkin ketinggalan dari segi kualiti dan juga keselamatan. Begitulah hakikatnya dengan produk krim kilo ini di mana terdapat pelbagai bahan beracun yang telah dikenal pasti oleh pihak berkuasa. Pada bulan Ogos 2019 sahaja, 7 produk kosmetik yang berada di pasaran telah dikenal pasti dan dilarang penjualannya kepada pengguna. Antara bahan beracun yang popular dalam produk kosmetik seperti krim kilo ini adalah raksa atau merkuri, kompaun hidroquinon dan juga kompaun tretinoin.

Kewujudan bahan beracun seperti bahan tersebut dalam produk kosmetik adalah sesuatu yang cukup membimbangkan namun ia bukanlah satu masalah yang baru. Pihak Kementerian Kesihatan Malaysia (KKM) dan juga Agensi Regulasi Farmaseutikal Kebangsaan (NPRA) telah menjalankan beberapa siri siasatan ke atas pelbagai jenis produk kosmetik yang dijual di dalam negara. Hasil tindakan pihak berkuasa semenjak bertahun yang lalu, banyak produk-produk kosmetik telah dilarang penjualannya dan denda telah dikenakan kepada pihak penjual. Masyarakat awam juga telah diberi peringatan dan juga amaran untuk lebih berhati-hati agar tidak menggunakan produk-produk yang telah mereka senaraikan sebagai berbahaya.

Produk kosmetik yang mengandungi raksa lazimnya dipasarkan sebagai produk pemutih kulit, krim antipenuaan dan juga produk yang memberikan tona warna kulit yang lebih sekata. Raksa yang terdapat dalam kosmetik biasanya wujud dalam bentuk organik atau bukan organik. Punca mengapa ia kerap dijadikan bahan yang dicampurkan dalam bahan kosmetik adalah kerana garam melanin menghalang pembentukan melanin. Memandangkan melanin bertanggungjawab dalam menghasilkan pigmen, menghalang penghasilan melanin akan menghasilkan kulit yang lebih cerah.Selain itu, merkuri organik seperti etilmerkuri dan garam merkuri fenil turut digunakan sebagai pengawet dalam produk kosmetik.

Secara amnya, gambaran yang menyeluruh untuk gangguan atau kesan kesihatan akibat daripada keracunan raksa adalah simptom gastrousus, gangguan neurologi dan juga disfungsi buah pinggang. Kesan kerosakan buah pinggang yang dilaporkan akibat daripada keracunan bahan ini boleh membabitkan kewujudan protein dalam air kencing sehinggalah kegagalan terus organ buah pinggang. Dalam sesetengah individu, khususnya mereka yang terdedah kepada raksa melalui pekerjaan, akan kembali pulih selepas mereka dipindahkan daripada sumber raksa untuk beberapa minggu. Namun yang demikian, apa yang cukup merisaukan adalah simptom neurologi akibat daripada keracunan merkuri ini berupaya untuk terus kekal walaupun pendedahan kepadanya telah dihentikan.

Raksa dalam apa-apa bentuk sekali pun berupaya untuk merosakkan sel kerana ia mengubah struktur tertier dan struktur kuarter protein dalam sel. Kerosakan sel adalah mekanisma penting dalam terjadinya simptom neurologi. Ia berupaya untuk mengganggu proses transkripsi DNA dan proses sintesis protein, termasuk sintesis protein dalam otak. Selain itu, ia turut menghancurkan retikulum endoplasmik dan ribosom. Gangguan neurologi yang banyak dizahirkan oleh simptom gangguan psikomotor adalah kerana kesan merkuri ke atas metabolisma neurotransmitter. Tambahan lagi, pendedahan raksa yang banyak ketika tempoh mengandung boleh menyebabkan
cerebral palsy
 dalam bayi tersebut apabila dia dilahirkan.

Protein yang turut terjejas akibat daripada gangguan ini adalah protein hem yang terdapat dalam sel darah merah. Gangguan dalam sintesis hem (struktur dalam hemoglobin) akan menyebabkan gangguan dalam keupayaan badan untuk mengambil dan menghantar gas oksigen kepada tisu-tisu badan. Pelakatan kompaun merkuri kepada kumpulan sulfhidril dalam kompleks oksidatif fosforilasi mitokondria pula akan menyebabkan kerosakan membran organel tersebut. Memandangkan mitokondria adalah organel yang menjana tenaga dalam badan, kesan pada skala yang lebih besar akibat daripada kerosakan ini adalah ia boleh membawa kepada sindrom lesu yang kronik.

Garam raksa bukan organik pula mempunyai sifat menghakis yang cukup kuat. Sifat menghakis ini boleh berlaku apabila terjadinya pendedahan raksa kepada bahagian badan seperti kulit, mata dan juga saluran penghadaman.

Kesan keracunan akibat daripada raksa bukan organik

Dalam kes akut akibat daripada pengambilan garam raksa bukan organik, simptom yang boleh berlaku termasuklah keradangan sistem gastrousus, kesakitan di bahagian orofarinks, cirit-birit berdarah, sakit perut memulas dan juga disfungsi buah pinggang. Tambahan kepada kesan-kesan ini, keracunan kronik daripada garam raksa bukan organik pula menyebabkan getaran lidah dan bibir, penghasilan air liur melampau, gigi menjadi longgar, penghakisan lapisan dalaman mulut dan tekak, susut berat badan, dan juga hilang selera makan yang boleh membawa kepada anoreksia. Garam raksa bukan organik pula mempunyai sifat menghakis yang cukup kuat. Sifat menghakis ini boleh berlaku apabila terjadinya pendedahan raksa kepada bahagian badan seperti kulit, mata dan juga saluran penghadaman.

Dari sudut keracunan sistem respiratori, kebanyakan simptom yang dihasilkan adalah sama dengan raksa unsur. Dengan pendedahan yang banyak terhadap wap raksa, keradangan dan penghakisan bronkus boleh berlaku dan berupaya untuk membawa kepada kegagalan respiratori. Gangguan sistem respiratori ini juga boleh disertai oleh simptom gangguan saraf seperti bergetar anggota badan atau eretisme (keadaan rangsangan badan yang melampau). Antara simptom eretisme adalah gangguan tingkah laku yang teruk, perubahan personaliti, rangsangan emosi melampau, kemurungan, letih lesu dan dalam beberapa kes tertentu, boleh mengakibatkan delirium dan juga halusinasi. Keradangan gusi dan juga penghasilan air liur yang melampau juga boleh berlaku.

Dari sudut yang lebih menyeluruh pula, kehilangan cecair dalam badan yang banyak dan nekrosis tubul akut boleh berlaku. Apabila merkuri bukan organik diserap ke dalam darah, kepekatan tertinggi (85-90%) terdapat dalam buah pinggang. Ia dikumpul di dalam struktur khusus di dalam buah pinggang iaitu tubu proksimal. Dari segi kesan ke atas sistem saraf, tidak banyak perbezaan simptom dengan kesan keracunan raksa unsur kerana raksa secara amnya memang cukup berupaya untuk mencederakan sistem saraf manusia. Simptom gangguan saraf akibat raksa termasuklah anggota badan bergetar (tremor), gangguan sukar untuk tidur (insomnia), gangguan memori, gangguan fungsi otot, pening kepala, dan juga gangguan kognitif. Simptom saraf subklinikal atau sederhana dapat dilihat dalam pekerja yang terdedah kepada raksa dalam udara pada paras sekitar 20 μg/m3 atau lebih, dalam tempoh beberapa tahun.

Kesan keracunan akibat raksa organik

Dalam pendedahan yang sedikit, merkuri organik, khususnya metilmerkuri, tidak menghasilkan sebarang simptom yang teruk namun pendedahan yang tinggi berupaya untuk mengakibatkan simptom gastrousus seperti dalam keracunan merkuri yang lain. Sungguhpun begitu, kesan penghakisan merkuri organik tidaklah sekuat penghakisan dinding mulut yang dihasilkan oleh raksa bukan organik. Seperti yang disebut dalam bab raksa unsur, kesan keracunan merkuri organik yang paling senang dilihat adalah gangguan terhadap sistem saraf dan juga keupayaan kognitif. Keracunan metilmerkuri bukanlah sesuatu yang asing, ia pernah berlaku di beberapa perairan negara Jepun seperti di Minamata dan juga di Niigata. Dalam kes keracunan ini, pesakit mengalami getaran bahagian badan yang tidak terkawal di samping gangguan psikatri dan keupayaan kognitif.

Dalam badan, merkuri organik boleh diubah menjadi raksa bukan organik dan berupaya untuk mencetuskan kerosakan buah pinggang dan juga kesan lain akibat raksa bukan organik. Ia juga boleh mengganggu integriti sistem imun seseorang kerana metilmerkuri dikaitkan dengan penurunan aktiviti sel NK dan juga ketidakseimbangan paras sel Th2 kepada sel Th1.

Raksa wujud dalam beberapa bentuk fizikal dan bentuk kimia tertentu yang mampu untuk melalui proses biotransformasi. Dalam ujian klinikal makmal, paras raksa dalam badan diukur berdasarkan sampel air kencing dan juga sampel darah. Sampel air kencing adalah sampel terbaik dalam mengukur raksa bukan organik dan juga raksa unsur. Kuantiti yang melebihi nilai 100 μg/L akan menghasilkan simptom neurologi manakala kuantiti yang melebihi 800 μg/L pula dikaitkan dengan kematian. Kelemahan ukuran sampel air kencing adalah ia tidak mampu untuk mengukur raksa organik seperti metilmerkuri kerana raksa organik dicernakan melalui tinja. Dalam intoksikasi akut, kepekatan metilmerkuri adalah tinggi namun parasnya berubah dalam keracunan kronik.

Seperti yang dinyatakan, selain raksa, racun berkala lain juga turut ditemui. Berdasarkan garis panduan regulasi, produk yang mengandungi bahan racun berkala seperti hidroquinon, tretinoin dan juga difenhidramin memerlukan kawalan yang lebih ketat dan tidak boleh dipasarkan begitu sahaja sebagai bahan kosmetik awam. Sebaliknya, ia perlu didaftarkan dengan Badan Kawalan Ubat (DCA) dan hanya boleh digunakan selepas mendapatkan nasihat dan pemeriksaan doktor.

Tanpa penyeliaan dari sudut kuantiti dan penggunaan hidroquinon, ia boleh menyebabkan tidak balas alahan, keradangan kulit dan juga peningkatan risiko untuk menghidap kanser kulit. Bahan kosmetik yang mengandungi tretinoin pula dipasarkan sebagai krim anti jerawat dan untuk mengurangkan kedutan pada kulit. Namun ia adalah bahan terkawal yang boleh mengakibatkan keguguran janin atau kecacatan bayi jika seseorang yang menggunakannya itu sedang berbadan dua.

Bagi mengelakkan penggunaan bahan beracun, pengguna digalakkan untuk menyemak terlebih dahulu produk kosmetik yang mereka ingin gunakan di laman web NPRA. Jual beli bahan beracun dalam kosmetik tersebut adalah salah di bawah Akta Kawalan Ubat dan Kosmetik 1984 dan hukuman maksimum yang boleh dikenakan adalah denda RM 25,000 atau penjara sehingga 3 tahun.

Jangan kerana inginkan kecantikan, sengsara yang dapat. Langkah am yang boleh adan ambil adalah dengan mengelakkan sepenuhnya daripada penggunaan bahan kosmetik timbang seperti krim kilo. Jika terdapat keraguan tentang profil bahan kosmetik anda, lakukan semakan terlebih dahulu melalui platform yang disediakan oleh NPRA. Jika anda telahpun menggunakan produk yang dilarang oleh pihak KKM dan juga NPRA, pastikan anda menghentikan penggunaan barang tersebut dan dapatkan pemeriksaan rapi dan nasihat daripada doktor anda bagi mengesan sebarang keracunan atau potensi keracunan yang berbahaya.


Nak Pakai Balik Seluar Lama Tapi Takut Tak Muat? Jangan Risau, Ikut 23 Cara Ini, 'Gerenti' Kurus!

Alamak, seluar dan baju makin ketat!!! Sedang tercari-cari cara nak kurus? Jangan risau, ini Hello Doktor kongsikan 23 tip penjagaan berat badan untuk dicuba.

Untuk mendapatkan lebih banyak info tentang Pemakanan Sihat, sila dapatkannya
di sini.

Ingin tahu cara nak kurus?

Sebenarnya, tidak kisah apa pun bentuk badan, paling utama adalah kesihatan anda.

Namun, jika anda ingin mengurangkan berat dan mahukan bentuk badan yang lebih menarik, banyak cara yang boleh dilakukan untuk mencapai impian anda itu.

Penjagaan berat badan perlu dibuat dengan mengubah gaya hidup, bersenam dan komited untuk mencapai tubuh yang lebih langsing.

23 cara nak kurus yang boleh dicuba

Untuk mengurangkan berat badan bukanlah perkara mustahil.

Tetapi anda perlu melakukan penjagaan berat badan dengan menyingkirkan tabiat harian tidak sihat dan mengubah gaya hidup yang sihat.

Berikut cara nak kurus semula jadi yang boleh diamalkan:

 Saiz hidangan

Kawal saiz hidangan makanan dapat mengurangkan pengambilan kalori. Cara ini adalah kaedah terbaik untuk mengurangkan berat. Anda boleh cuba
amalkan diet suku-suku separuh.

 Makan ikut waktu

Melangkau waktu makan bukan cara nak kurus yang terbaik. Ia
hanya akan mengurangkan metabolisme badan
 dan cenderung buatkan anda makan lebih banyak selepas itu.

 Bersarapan

Ambillah
hidangan sarapan pagi
 yang bagus. Gabungan protein dan karbohidrat berserat tinggi adalah yang terbaik untuk buatkan anda kenyang lebih lama.

 Kuantiti tidur

Untuk langsing anda perlu dapatkan waktu tidur secukupnya. Individu tidur kurang 8 jam dikaitkan dengan
nilai BMI tinggi.
 Ia berlaku kerana hormon mengawal selera makan terganggu.

 Fokus

Sewaktu makan, fokus pada jenis dan jumlah makanan diambil. Elakkan daripada makan sambil menonton televisyen, laptop atau sebarang gajet serta nikmati hidangan makanan sebaiknya.

 Makanan yang sesuai

Selepas melakukan aktiviti fizikal tidak bermakna anda boleh makan sesuka hati. Jadi pengambilan hidangan sihat dan seimbang adalah antara cara penjagaan berat badan yang baik.

 Buat catatan

Sediakan senarai ‘apa perlu dilakukan’ & ‘sudah dilakukan’ untuk memastikan anda berada di landasan yang betul. Walaupun anda hanya berjaya kurangkan berat 0.5 kg, catatkannya!

 Tetap tarikh

Pilih 1 tarikh untuk membantu meningkatkan motivasi anda. Sebagai contoh, tarikh percutian bersama rakan-rakan sebagai tempoh sasaran untuk mengurangkan berat anda.

 Minum teh hijau

Teh hijau
 sarat dengan antioksidan dipanggil
catechin
. Ia berfungsi menyahtoksin badan dengan menyingkirkan radikal bebas dan mengurangkan keradangan.

 Tambahkan protein

Cara nak kurus seterusnya dengan
menambah protein
 dalam setiap hidangan makanan membantu tingkatkan jisim otot tanpa lemak.

Jom cuba mencapai target anda dengan menggunakan kalkulator BMI kami,
di sini
.

 Buah & sayuran

Perbanyakkan pengambilan buah dan sayuran membantu menurunkan berat dengan cepat. Kelebihannya: tinggi serat, vitamin, mineral, rendah kalori dan buatkan anda rasa kenyang.

Intermittent fasting

Dianggap strategi popular untuk langsing
. Anda boleh makan apa yang anda mahu dalam tempoh masa tertentu dan berpuasa pada waktu selebihnya.

 Gula tambahan

Elakkan gula diproses untuk kurangkan berat dengan cepat seperti minuman soda, kek mahupun pastri.

 Makanan diproses

Hindari makanan diproses seperti makanan sejuk beku atau dalam tin kerana ia mengandungi garam, gula, bahan pengawet serta pewarna tiruan yang tinggi.

 Elakkan makanan ringan

Kerepek kentang, burger, pizza atau kentang goreng adalah dalam
kategori makanan ringan
. Menghindarinya membantu menyingkirkan lemak dan cegah kenaikan berat.

 Minum air

Tip penjagaan berat badan mudah adalah dengan
memperbanyakkan minum air.
Kekal hidrat adalah kunci untuk berjaya menguruskan badan.

 Pengambilan probiotik

Ia adalah
bakteria usus yang baik untuk bantu pencernaan
 dan
kurangkan risiko obesiti
 dan kecacatan metabolik.

 Makan secara perlahan

Jangan tergesa-gesa pada waktu makan. Sebaiknya, makan dan kunyah secara perlahan serta nikmatilah rasa hidangan anda. Secara tidak langsung, ia boleh mencegah anda daripada makan secara berlebihan.

 Snek sihat

Tidak salah untuk mengambil snek. Tetapi anda perlu berhati-hati dalam memilih snek yang dapat membantu menghilangkan berat dengan cepat. Elakkan memakan snek tidak sihat.

 Waktu makan malam

Makan malam sebelum pukul 7 malam adalah 1 cara nak kurus. Ia membolehkan anda mempunyai tempoh masa 2-3 jam untuk
proses pencernaan
 sebelum tidur.

 Snek lewat makan

Tidur selepas 2-3 jam anda makan malam. Jika tidak, anda akan berasa lapar dan mengambil snek lewat malam. Ia akan membantutkan proses mengurangkan berat badan.

 Pilihlah tangga

Mengubah beberapa tabiat seperti memilih memanjat tangga berbanding lif adalah cara nak kurus yang boleh diamalkan. Ia akan mempercepatkan proses
penurunan berat badan
 anda.

 Kurangkan stres

Pastikan anda mempunyai
masa untuk lakukan aktiviti bagi melepaskan tekanan yang dialami
. Melukis, dengar muzik, membaca atau sekadar berbaring dapat mengurangkan stres dalam diri.

Baik untuk kesihatan keseluruhan

Mengurangkan berat badan bukan sekadar untuk tampak cantik atau lebih menarik. Tetapi ia juga membantu mengurangkan risiko penyakit kardiovaskular,
 diabetes atau sebarang penyakit yang boleh mengancam nyawa
.

Jom mulakan langkah untuk kurus hari ini!


Ibu Hamil Sakit Perut? Ini Tanda Gastrik, Kontraksi Atau Sebab Baby Bergerak?

Sakit perut ketika hamil? Adakah ini tanda gastrik ketika mengandung, bayi sedang bergerak ataupun kontraksi?

Bayi dalam kandungan boleh menyebabkan ibu hamil mengalami pelbagai simptom.

Pada awalnya, ibu mungkin akan alami
morning sickness
. Kemudian, rasa sakit perut ini akan menjadi semakin teruk ketika perut ibu kian memboyot.

Trimester demi trimester, ibu hamil akan
mengalami pelbagai masalah pencernaan
. Antaranya ialah gastrik, sembelit, ketidakhadaman dan pelbagai lagi masalah lain.

Malah,
pergerakan bayi dalam perut
 juga boleh menyebabkan ibu rasa sakit!

Jadi, bagaimanakah caranya untuk membezakan semua masalah ini dengan kontraksi? Pasti ramai ibu di luar sana yang rasa keliru kerana semua kesakitan ini bertumpu di kawasan perut.

Namun, ada beberapa beza antara tanda gastrik ketika mengandung, kontraksi, dan kembung perut. Nak tahu apa bezanya? Jom ikuti penjelasan kami di bawah.

Untuk mendapatkan lebih banyak info tentang Kehamilan, sila dapatkannya
di sini.

Tanda gastrik ketika mengandung

Masalah gastrik dan angin
 merupakan sesuatu yang tidak dapat dielakkan oleh ibu hamil.

Salah satu puncanya ialah penghasilan hormon progesteron yang menyebabkan otot pada badan untuk relaks.

Apabila otot badan mulai relaks, proses pencernaan akan menjadi semakin perlahan. Malah, makanan juga akan dicerna 30% lebih lambat berbanding biasa!

Ini akan menyebabkan gas mudah terbentuk dan ibu pun lebih mudah sendawa, kentut dan mengalami kembung perut.

Malah, masalah ini akan menjadi teruk apabila bayi dalam kandungan menjadi semakin besar.

Antara tanda gastrik ketika mengandung:

Kesakitannya tajam dan tidak sekata
. Masalah gastrik atau kembung perut boleh berlaku pada bila-bila masa. Rasa sakitnya juga lebih tajam.

Anda makan makanan yang menyebabkan gas.
 Walaupun sayur-sayuran seperti kubis, bawang dan brokoli mengandungi serat yang banyak dan amat baik untuk kesihatan ibu dan bayi, namun ia boleh menyebabkan masalah angin.

Kesakitan beransur pulih setelah ibu ke tandas.
 Bagi mengetahui tanda gastrik ketika mengandung, selalunya masalah ketidakhadaman tersebut akan sembuh dengan sendirinya setelah ibu membuang air besar.

Tanda pergerakan bayi dalam perut

Ibu sepatutnya dapat
merasai pergerakan bayi seawal minggu ke-16 hingga 24.

Jika ini merupakan kelahiran pertama anda, ibu mungkin tidak akan merasai sebarang pergerakan hinggalah minggu ke-20.

Jenis pergerakan juga berbeza mengikut aktiviti bayi serta tahap tumbesaran mereka. Setiap bayi adalah berbeza,
ada yang lebih aktif berbanding bayi yang lain.

Antara tanda bayi dalam perut sedang bergerak ialah:

Rasa bayi berpusing.
 Ibu mungkin akan merasai pergerakan kecil bayi ketika si manja mula berpusing atau menendang. Pergerakan ini akan jadi semakin kuat seiring kehamilan.

Rasa sakit di kawasan rusuk.
 Apabila bayi semakin besar, anda mungkin akan rasa sakit di kawasan rusuk disebabkan tendangan si manja.

Pergerakan bermula pada minggu ke-16 hingga 24.
 Walau bagaimanapun, ibu yang sibuk mungkin jarang merasai tendangan bayi.

Selain itu, ibu juga perlu tahu akan bahaya jika bayi kurang bergerak. Sebagai panduan, rujuk infografik kami di bawah:

Kalau bukan tanda gastrik ketika mengandung, adakah sebab kontraksi?

Penting untuk ibu hamil tahu tentang
tanda-tanda kontraksi bersalin
. Ini akan membuatkan ibu lebih bersedia untuk menyambut kelahiran si manja nanti.

Walau bagaimanapun, bukan semua kontraksi bermaksud anda bersedia untuk melahirkan anak. Ada bezanya antara
kontraksi yang betul dan kontraksi yang palsu.

Oleh sebab itu, ibu perlulah belajar untuk kenal pasti beza antara dua jenis kontraksi ini. Ibu juga perlu tahu membezakan kontraksi dan pergerakan bayi dalam perut.

Tanda ibu sedang alami kontraksi ialah:

Kontraksi mempunyai ritmanya yang tersendiri.
 Jika rasa sakit itu datang sekali setiap 4 atau 5 minit dan semakin kuat rasanya, besar kemungkinan anda sedang mengalami kontraksi.

Perut akan mula mengeras.
 Ketika kontraksi, perut akan mulai mengeras. Selain itu, otot pada bahagian abdomen akan mengecut setiap kali anda alami kesakitan.

Munculnya keputihan atau cecair berwarna kemerah-merahan
. Ini juga merupakan antara simptom yang membezakan antara kontraksi sebenar dengan kontraksi palsu.

Rasa sakit pada kawasan perut dan belakang badan
. Kesakitan ini tidak berkurangan walaupun anda bergerak atau mengubah posisi badan.

Air ketuban pecah.

Kesimpulan

Banyak bezanya antara tanda gastrik ketika mengandung
, pergerakan bayi dan juga kontraksi. Ibu hamil perlulah tahu bezanya supaya anda lebih cakna mengenai waktu terbaik untuk bergerak ke hospital.

Selain itu, ibu mengandung juga perlu
mengamalkan diet yang sihat untuk elakkan masalah gastrik
 atau perut kembung.

Pada masa yang sama, kurangkan juga pengambilan makanan yang boleh menyebabkan angin.

Rasa sakit perut ketika hamil merupakan sesuatu yang biasa. Walau bagaimanapun, dapatkan rawatan jika anda:

Rasa sakit yang amat sangat.

Sakit berlarutan dalam tempoh masa tertentu.

Mempunyai simptom-simptom lain yang luar biasa.

Risau mengenai pergerakan bayi dalam kandungan.

Jika ini terjadi, sila dapatkan konsultasi doktor secepat mungkin.

Ibu mengandung boleh sertai Komuniti Kehamilan di Hello Doktor untuk mendapatkan informasi lanjut mengenai kehamilan. Mari sertai komuniti kami dan mula bertukar pendapat!


Mengalami Gejala Mata Dan Hidung Berair, Adakah Ia Disebabkan Alahan Atau Sinusitis?

Apabila melibatkan mata atau hidung berair, anda mula mengesyaki ia adalah tindak balas daripada alergi atau alahan terhadap sesuatu.

Tetapi pernahkan anda terfikir ia juga berkemungkinan akibat daripada sinusitis?

Ramai pesakit dengan alahan juga mempunyai masalah sinus.

Sinusitis kronik adalah keadaan keradangan sinus yang boleh menyebabkan hidung tersumbat, berair, sakit muka atau tekanan, deria bau berkurangan dan keletihan.

Ia juga boleh menjadi alahan jika tidak semua simptom adalah sama.

Menurut
abcNews,
dalam kaji selidik secara dalam talian melibatkan lebih 600 pesakit asma dan alergi, penyelidik mendapati bahawa kira-kira separuh daripadanya mendiagnosis sendiri simptom sebagai alahan ketika mereka benar-benar mempunyai jangkitan sinus atau sinusitis.

Walaupun 70 peratus kaji selidik ini melibatkan doktor penjagaan primer paling dipercayai untuk mengesahkan alergi atau sinusitis dengan betul, hanya 36 peratus melaporkan perundingan doktor apabila mereka mengalami simptom keadaan ini.

Menurut Dr Stacey Silvers, doktor telinga, hidung dan tekak di Hospital Beth Israel, New York City, kajian berkenaan menyerlahkan lagi betapa kerap seseorang mendiagnosis diri mereka. Sebagai manusia, ia adalah tindak balas semula jadi untuk membuat carian dalam talian dan muncul dengan diagnosis sendiri. Tetapi 10 hingga 15 kali sehari beliau mendapat pesakit dengan yakin menyatakan mereka mempunyai X, tetapi sebenarnya mereka mempunyai Y.

Bagaimana untuk mengetahui ia alahan atau sinusitis?

Berdasarkan
Health24,
jangkitan sinus menyebabkan kerengsaan dan keradangan pada lapisan sinus. Keradangan boleh menyebabkan penyumbatan, menghalang aliran lendir di dalam rongga sinus.

Alergi/Alahan

Rinitis alergi
(allergic rhinitis)
 disebabkan oleh pelbagai faktor alam sekitar, seperti debunga di udara atau bulu haiwan seperti kucing atau anjing.

Dalam rinitis alergi, sistem imun bertindak balas kepada sesuatu yang ia terdedah seolah-olah ia adalah penceroboh yang berbahaya. Ia mewujudkan antibodi IgE yang kemudiannya menyebabkan pelepasan histamin yang membawa kepada simptom alergi.

Rinitis alergi biasanya akan hilang dengan antihistamin dan semburan hidung, dan akan bertambah baik apabila perengsa dikeluarkan daripada alam sekitar.

Sinusitis

Sumber grafik:
Health24

Sinusitis boleh menyebabkan satu penyakit yang sangat teruk dan amat perlu untuk dirawat dengan antibiotik kuat sehingga 10 hari.

Ia boleh menyebabkan sakit kepala dan tekanan yang teruk di dalam sinus, serta penyakit sistemik dengan sakit badan dan demam.

Sinusitis juga boleh bermula sebagai rinitis alergi. Jika lendir tidak dibersihkan dengan sepenuhnya, ia boleh dijangkiti bakteria dan menyebabkan sinusitis bakteria, jadi sinusitis boleh disebabkan oleh virus atau bakteria.

Terdapat dua jenis sinusitis:

Sinusitis akut
 –
jangkitan yang berlanjutan sehingga 3 minggu, disebabkan oleh jangkitan bakteria dalam kebanyakan kes, dan biasanya berlaku sebagai komplikasi lewat (sekunder) daripada virus jangkitan pernafasan seperti selesema biasa, atau akibat alahan yang tidak dirawat.

Sinusitis kronik
 – jangkitan yang berlanjutan lebih daripada 3 minggu juga boleh disebabkan oleh jangkitan bakteria, tetapi lebih kerap adalah gangguan keradangan kronik yang serupa dengan asma bronkial. Sinusitis kronik boleh bertahan selama berbulan-bulan atau tahun jika dirawat dengan tidak sesuai. Alahan, masalah struktur atau masalah imunologi boleh membawa kepada jangkitan sinus kronik.

Dalam sinusitis kronik, hidung dan sinus menjadi meradang dan kadang-kadang dijangkiti, yang membawa kepada simptom yang berterusan daripada keradangan yang berterusan ini. Perkara yang rumit adalah bahawa banyak simptom boleh hadir dalam kedua-dua (alergi dan sinusitis) keadaan ini.

Apakah yang anda boleh lakukan?

Sekiranya anda tidak pasti dengan simptom yang dialami, anda perlu berjumpa doktor anda atau merujuk pakar telinga, hidung dan tekak untuk pemeriksaan selanjutnya.

Hello Health Group
 tidak memberikan nasihat, diagnosis atau rawatan perubatan.


Hairan Tengok Kuku Jadi Warna Biru, Rupanya Ia Juga Petanda 3 Penyakit Ini!

Kebiasaannya,
kuku pada hujung jari kita adalah berwarna seakan merah jambu
. Namun apa pula maksudnya jika kuku warna biru? Adakah ia petanda yang berbahaya?

Ya, anda mungkin tidak perlu terlalu hairan kerana ia merupakan antara keadaan kesihatan yang boleh terjadi akibat kondisi yang dinamakan sebagai
cyanosis
.

Untuk mengetahui mengenai kondisi yang melibatkan perubahan drastik warna kuku ini dengan lebih mendalam lagi, jom bersama teruskan membaca artikel ini.

Cyanosis
, kondisi apabila kuku warna biru!

Untuk pengetahuan anda, kondisi ini mungkin boleh berlaku apabila membran di bawah kulit terjejas akibat kurangnya kadar oksigen di dalam sel darah merah anda.

Selain itu, perubahan pada warna kuku juga mungkin bermaksud bahawa terdapat kandungan hemoglobin abnormal yang sangat tinggi di dalam tubuh badan anda.

Dalam pada itu,
 cuaca yang terlalu sejuk juga boleh jadi punca
 kuku warna biru kerana ia akan memaksa salur darah mengecut lantas menyekat oksigen daripada masuk.

3 situasi ini merupakan antara punca biasa yang menyebabkan
cyanosis
dan ia mungkin akan pulih dengan sendiri seiring waktu berserta mengambil ubatan atau rawatan.

Pun begitu, kuku warna biru pada jangka masa yang lebih panjang mungkin bermakna ada sesuatu yang tidak kena pada tubuh badan anda. Ia petanda kondisi berbahaya?

Kuku warna biru juga petanda beberapa penyakit?

Selain 3 punca biasa di atas tadi, anda juga perlu tahu bahawa mungkin ada beberapa keadaan kesihatan pada tubuh badan jika mengalami kuku warna biru.

#1. Penyakit organ paru-paru

Terdapat beberapa jenis penyakit berkaitan organ paru-paru yang mungkin boleh menyebabkan perubahan warna kuku menjadi biru, termasuklah:

Penyakit pulmonari obstruktif kronik (COPD)

– Ia adalah terma umum bagi penyakit seperti emfisema dan bronkitis yang akan menjejaskan sistem pernafasan individu

Sindrom distres pernafasan akut (ARDS)

– Individu dengan kondisi ini cenderung alami kadar nafas dan degup jantung yang lebih laju lantas kurang kadar oksigen

Embolisme paru-paru (PE)

– Jika salah satu arteri paru-paru tersumbat akibat gumpalan darah, ia akan menghalang pengaliran darah ke paru-paru dan boleh membawa maut

Asma
– Kondisi ini akan menyebabkan ruang udara sempit dan bengkak lantas menyebabkan mukus terkumpul serta menyukarkan individu untuk bernafas dengan normal

Pneumonia
– Kondisi yang disebabkan jangkitan bakteria, virus dan kulat ini boleh menyebabkan radang paru-paru namun boleh sembuh jika anda segera dapatkan rawatan

#2. Penyakit organ jantung

Terdapat beberapa jenis penyakit berkaitan organ jantung yang mungkin boleh menyebabkan perubahan warna kuku menjadi warna biru termasuklah:

Penyakit jantung kongenital (CHD)
– Ada individu yang lahir dengan jantung serta salur darah abnormal yang meningkatkan risiko alami CHD dan boleh membawa maut

Kegagalan jantung kongestif (CHF)

– Kegagalan jantung untuk mengepam darah boleh menyebabkan sesak nafas, badan penat, badan bengkak serta maut jika tidak dirawat

Sindrom Eisenmenger
– Kondisi yang jarang berlaku ini boleh menyebabkan tekanan darah tinggi dan aliran darah abnormal pada jantung yang sangat berbahaya

#3. Ketidaknormalan pada sel dan salur darah

Selain itu, kuku warna biru juga mungkin merupakan petanda anda ada masalah pada sel dan salur darah dalam tubuh badan, yang merangkumi:

Keracunan karbon monoksida

– Jika berlaku, karbon monoksida akan menjejaskan kemampuan hemoglobin untuk mendapatkan oksigen diperlukan oleh tubuh badan

Methemoglobinemia
– Kondisi ini akan meningkatkan kadar methemoglobin di mana ia berbeza dengan hemoglobin yang tidak mampu untuk merembeskan oksigen

Polisitemia Vera
– Kondisi yang berkaitan dengan kanser darah ini boleh menyebabkan tulang sumsum menghasilkan terlalu banyak sel darah dalam tubuh badan

Fenomena Raynaud
– Individu dengan kondisi ini mengalami penurunan aliran darah ke anggota kaki dan tangan akibat saluran darah yang terhimpit atau tersumbat

Kecederaan juga adalah punca kuku warna biru?

Selain kondisi-kondisi yang telah kami nyatakan di atas tadi, ada satu lagi punca tidak berbahaya yang mungkin boleh menyebabkan kuku warna biru iaitu kecederaan.

Kecederaan ini merangkumi sebarang bentuk pukulan, hentakan, hirisan, tekanan atau lain-lain yang boleh menyebabkan luka atau lebam pada kulit di dalam kuku.

Namun,
 perubahan pada kuku ini selalunya bersifat misteri
 dan anda sendiri mungkin tidak tahu apa punca ia berlaku. Jadi, segera berjumpa doktor untuk berbincang!


Apa Itu Gangguan Penyesuaian?

Gangguan penyesuaian atau gangguan penyelarasan adalah keadaan jangka pendek yang berlaku apabila seseorang individu mengalami kesukaran untuk menghadapi atau menyesuaikan kepada sumber tekanan tertentu, seperti perubahan dalam kehidupan, kehilangan atau sesuatu peristiwa. Pada 2013, sistem diagnostik kesihatan mental secara teknikal menukar nama ‘gangguan penyelarasan’ kepada ‘sindrom tindak balas tekanan’.

Punca

Pelbagai kejadian atau peristiwa boleh menyebabkan gangguan ini. Ia melibatkan tekanan kepada semua peringkat umur, termasuklah:

Kematian individu yang disayangi

Penceraian atau masalah dalam perhubungan

Perubahan dalam kehidupan

Penyakit atau masalah kesihatan lain dalam diri sendiri atau individu yang disayangi

Berpindah rumah atau tempat

Bencana

Kebimbangan tentang masalah kewangan

Tekanan pada remaja dan individu dewasa muda mungkin termasuk:

Masalah keluarga atau konflik

Masalah pembelajaran

Isu seksual

Tidak ada cara untuk meramal individu yang terjejas oleh punca yang sama cenderung untuk mengalami gangguan ini. Kemahiran sosial dan bagaimana anda belajar hadapi tekanan masa lalu memainkan peranan penting.

Simptom

Simptom gangguan ini boleh menjejaskan tugasan harian anda atau kehidupan sosial anda. Antara simptomnya:

Mencabar atau menunjukkan tingkah laku impulsif

Tekanan

Menangis, merasa sedih, kecewa, mengasingkan diri dari individu lain

Berpeluh, menggigil

Untuk mendiagnosis sama ada anda mempunyai gangguan ini atau tidak, anda harus mempunyai simptom seperti:

Simptom hilang selepas ketegangan, spaling kerap dalam masa 3 bulan

Simptom serius dari yang dijangkakan

Tidak terdapat gangguan lain yang berkaitan

Simptom itu bukan kerana kesedihan kematian individu yang disayangi

Ada masanya, simptom boleh menjadi bertambah teruk, sehingga timbul keinginan atau cubaan untuk membunuh diri.

Periksa dan diagnosis

Pemeriksaan penilaian kesihatan mental akan dilakukan untuk mengenal pasti tingkah laku dan simptom anda. Anda juga boleh dirujuk kepada psikiatri untuk mengenal pasti diagnosis.

Rawatan

Matlamat utama rawatan adalah untuk mengurangkan simptom dan membantu anda untuk kembali kepada tahap aktiviti yang sama sebelum berlakunya tekanan. Kebanyakan profesional kesihatan mental akan mengesyorkan beberapa jenis terapi pertuturan. Ini adalah jenis rawatan yang dapat membantu mengenal pasti atau menukar status tekanan yang anda hadapi dalam hidup anda.

Terapi Perilaku Kognitif (CBT) adalah sejenis terapi peraturan. Ia membantu menangani emosi anda:

Pertama sekali, pakar akan membantu anda mengenal pasti emosi dan pemikiran negatif.

Mereka akan mengajar anda untuk mengubah minda menjadi tindakan yang berguna dan sihat.

Jenis rawatan lain termasuk:

Rawatan jangka panjang yang membantu anda mengenali pemikiran dan emosi anda selama sebulan atau lebih

Terapi keluarga, iaitu datang berjumpa pakar dengan keluarga

Kumpulan bantuan diri, dapatkan sokongan daripada individu lain yang dapat membantu menjadi lebih baik

Ubatan boleh digunakan, tetapi hanya untuk beberapa jenis terapi bicara. Ubatan ini akan membantu anda, jika:

Gementar sekali-sekala atau hampir kebanyakan masa

Tidak mendapat tidur yang secukupnya

Tekanan atau kesedihan

Ia boleh membantu untuk mempersiapkan anda menghadapi situasai yang teruk pada masa hadapan. Berfikir secara positif akan dapat membantu. Anda boleh berunding doktor atau pakar terapi untuk membincangkan bagaimana anda boleh mengendalikan tekanan dengan cara yang terbaik.

Hello Health Group
 tidak memberikan nasihat, diagnosis atau rawatan perubatan.


Gemar Minum Teh Hijau? Kajian Kata Ia Bagus Untuk Kesihatan. Jom Ketahui Mengenainya

Teh hijau
 merupakan antara minuman lazim diambil oleh individu di seluruh dunia. Ia juga dianggap sebagai minuman sihat memandangkan ia mengandungi pelbagai jenis nutrien dan antioksida yang dapat mengurangkan kesan buruk molekul radikal bebas di dalam badan.

Kajian yang telah dijalankan di China melibatkan 100,902 subjek menunjukkan pengambilan minuman teh secara berkala dapat menurunkan risiko strok dan sakit jantung sebanyak 25%. Baca artikel ini untuk tahu dengan lebih lanjut.

Jangka hayat peminum teh hijau meningkat

Mereka yang kerap minum teh, secara puratanya, hidup 1.26 tahun lebih lama berbanding dengan mereka yang tidak mengambilnya. Definisi peminum teh kerap telah ditetapkan sebagai mereka yang mengambil minuman tersebut dengan kekerapan 3 kali atau lebih dalam masa seminggu.

Walau bagaimanapun, menurut kajian tersebut, kesan itu hanya dialami oleh mereka yang mengambil teh hijau. Ini berikutan 8% daripada jumlah 100,902 subjek mengambil teh hitam dan mereka tidak mengalami sebarang kesan kesihatan positif yang signifikan.

Mereka yang ambil minuman sihat ini juga mengalami
masalah jantung
 1.4 tahun lebih lambat daripada mereka yang tidak mengambilnya.

Ia menunjukkan kualiti hidup subjek yang mengambil minuman teh hijau meningkat. Namun tanpa penjagaan pemakanan dan faktor-faktor yang berkaitan, individu tersebut masih berisiko untuk mendapat penyakit jantung,

Menurut pakar, dapatan kajian yang diterbitkan di laman Jurnal Pencegahan Kardiologi Eropah (EJPC) itu masih tidak kuat untuk menggalakkan orang ramai menukar pilihan minuman pagi kepada teh hijau.

Perkara penting perlu ditekankan adalah pengamalan gaya hidup sihat bagi menghindarkan penyakit kronik. Teh hijau boleh bertindak sebagai suplemen sahaja dalam memastikan tahap kesihatan anda berada pada paras yang optimum.

Teh hijau mengandungi kompaun bioaktif yang menyihatkan

Minuman teh hijau mengandungi pelbagai jenis kompaun dan molekul
antioksidan
 seperti polifenol dan catechin (EGCG). Ia mempunyai peranan yang penting dalam mengurangkan kadar penghasilan molekul radikal bebas yang sering dikaitkan dengan proses penuaan dan penyakit kronik yang lain.

Kajian  tahun 2018 oleh Universiti Perubatan Antarabangsa (IMU), Malaysia menunjukkan potensi EGCG dalam merawat penyakit kardiovaskular dan penyakit metabolik.

Pun begitu, berdasarkan kajian yang dijalankan pada tahun 2004 oleh Universiti Zhejiang menunjukkan produk teh hijau berkualiti rendah mengandungi paras fluorida yang tinggi.

Teh hijau tingkatkan fungsi otak

Sekiranya anda hamil, anda perlu berhati-hati dalam pengambilan teh hijau. Ini berikutan teh hijau mengandungi bahan perangsang,
 kafein
.

Menurut Pusat Kawalan Penyakit Berjangkit (CDC), pengambilan minuman berkafein melebihi 200 mg sehari boleh memberikan kemudaratan kepada janin. Jumlah tersebut bersamaan dengan 2 cawan kecil kopi.

Oleh sebab kandungan kafein di dalam minuman sihat ini tidak setinggi kopi, pastikan anda meminumnya tidak melebihi 2 cawan kecil sebagai langkah berjaga-jaga.

Jika diambil pada jumlah yang disarankan, minuman berkafein boleh menghalang pengeluaran penghalang neurotransmiter yang dikenali sebagai adenosin.

Ini akan meningkatkan kepekatan neurotransmiter lain seperti dopamin dan adrenalin yang boleh menambah keupayaan memori, mood dan menjadikan seseorang itu berjaga-jaga.

Teh hijau juga kaya dengan sejenis asid amino yang dikenali sebagai L-theanine. Molekul ini berupaya untuk merentasi penghalang otak-darah
menyebabkan kesan positif kepada otak
, terutamanya jika ia digandingkan bersama dengan kafein.

Bahkan minuman sihat ini tidak menyebabkan kesan sampingan keresahan berikutan L-theanine juga mempunyai sifat antiresah.

Banyak individu melaporkan bahawa pengambilannya membuatkan mereka lebih produktif dan mempunyai kadar tenaga tinggi berbanding dengan pengambilan kopi.

Teh hijau bantu bakar lemak badan

Mengalami masalah untuk
menurunkan berat badan?
 Cuba minum teh hijau.

Pelbagai jenis kajian telah membuktikan keberkesanan teh hijau dalam meningkatkan kadar pembakaran lemak:

Pada tahun 1999, kajian oleh Universiti Geneva telah menunjukkan bahawa pengambilan teh hijau boleh meningkatkan kadar penggunaan tenaga setinggi 4%

Kajian pada tahun 2007 di Belanda telah menunjukkan bahawa selain daripada
capsaicin
 (molekul yang terkandung di dalam cili), teh hijau juga berkesan dalam menggalakkan pembakaran lemak

Pada tahun 2008, kajian oleh Universiti Birmingham telah menunjukkan bahawa pengambilan teh hijau boleh meningkatkan kadar pembakaran lemak setinggi 17%

Peningkatan pada kadar pembakaran lemak ini berpunca daripada kafein yang terkandung di dalam teh hijau. Jika digunakan pada kadar yang betul, kafein juga boleh meningkatkan prestasi fizikal individu.

Minuman teh hijau boleh merendahkan risiko jangkitan

Kajian tahun 2013  menunjukkan bahawa EGCG yang terkandung di dalam teh ini mampu merendahkan risiko jangkitan mikroorganisma. Ia menunjukkan sifat antiviral dan keupayaan menghalang kitaran replikasi DNA pada virus Hepatitis B, virus Herpes dan Virus Adeno.

Teh hijau juga boleh membantutkan aktiviti
Streptococcus mutans
 yang boleh menyebabkan masalah kaviti dan gigi reput.

Konklusi

Pengambilan minuman teh hijau jika digandingkan dengan pengamalan gaya hidup sihat meningkatkan kebarangkalian seseorang individu itu untuk mencapai kelanjutan usia.

Jika anda ingin kekal sihat, cuba ambil teh hijau dan nikmatilah perubahan tahap kesihatan yang lebih baik.


7 Barang Di Rumah Yang Boleh Jadi Punca Alahan! Jaga-Jaga, Kondom Turut Tersenarai!

Ada banyak jenis alahan di dunia ini. Antara alahan yang lazim didengar ialah alahan terhadap debunga atau makanan seperti kacang dan kerang-kerangan.
Tapi, tahukah anda, objek di sekeliling kita juga boleh menjadi punca alahan?

Alahan berlaku apabila sistem imun badan memberikan tindak balas negatif kepada bahan atau makanan yang selalunya tidak berbahaya.

Selalunya,
reaksi alahan ini dicetuskan
 oleh sel-sel antibodi badan yang mengenal pasti alergen sebagai sesuatu yang berbahaya walaupun ia sebenarnya hanyalah objek biasa.

Oleh sebab itu, setiap orang mungkin mempunyai alahan terhadap bahan atau makanan yang berbeza-beza. Malah, reaksi alergi yang mereka alami juga tidak sama.

Ada yang akan alami hidung berair, bersin, gatal-gatal, dan ada juga yang
akan diserang anafilaksis,
 satu reaksi alergi yang boleh mengancam nyawa.

Untuk mendapatkan lebih banyak info tentang Alahan sila dapatkannya
di sini.

Objek biasa yang boleh menjadi punca alahan

Berikut adalah beberapa jenis item yang mungkin boleh menyebabkan reaksi alergi:

1. Punca alahan – Barang-barang perhiasan

Barang kemas, lebih-lebih lagi yang murah dan berwarna perak selalunya diperbuat daripada nikel, sejenis besi yang boleh menyebabkan pemakainya mengalami ruam yang gatal-gatal.

Alahan yang
turut dikenali dengan nama alergi nikel
 ini selalunya akan berlaku apabila pesakit memakai anting-anting ataupun barang kemas lain.

Namun, nikel juga boleh terkandung di dalam objek lain seperti duit syiling, zip seluar, telefon bimbit dan juga rangka cermin mata.

2.

Telefon bimbit dan
tablet
 punca alahan

Individu dengan alahan besi mungkin akan mengalami masalah untuk menggunakan telefon bimbit dan juga
tablet
 mereka.

Malah, mereka juga boleh mengalami ruam pada kawasan muka, telinga dan tangan jika mereka kerap menggunakan telefon bimbit.

Sama seperti alahan nikel, alahan terhadap besi juga merupakan
sejenis dermatitis sentuh.

Cara yang terbaik untuk mengelakkan sebarang reaksi alahan adalah dengan menjauhkan diri daripada menyentuh objek-objek tersebut.

Walau bagaimanapun, ada cara yang lebih mudah untuk mengelakkan ruam dan gatal-gatal daripada berlaku ketika menggunakan alat-alat elektronik ini.

Cara yang termudah iaitu menggunakan pelindung plastik pada telefon bimbit anda.

Selain itu, anda juga boleh kurangkan sentuhan dengan menggunakan mod
freehand
 pada telefon bimbit anda.

3.
 Punca alahan –
Butang seluar

Sekali lagi, pesakit alergi nikel mungkin akan terkesan jika butang seluar mereka diperbuat daripada besi. Jika anda sering gatal-gatal di sekitar pusat, mungkin inilah puncanya!

Kalau masalah ini mengganggu anda, cuba pakai lapisan lain untuk memisahkan butang tersebut dengan seluar anda.

Sebagai contoh, anda boleh masukkan baju ke dalam atau pakai
singlet
 untuk elakkan reaksi alergi ini daripada berlaku.

4.

Reaksi alahan disebabkan lipas dan tikus

Antara punca alahan rhinitis dan asma adalah lipas dan tikus yang berkeliaran di rumah.

Oleh sebab itu, jika adanya
infestasi makhluk perosak ini di rumah,
 besar kemungkinan ahli keluarga yang mempunyai alergi rhinitis akan terkesan.

Dalang utama alahan jenis ini adalah tahi lipas dan tikus. Malah, sel kulit, bulu dan air kencing makhluk ini juga boleh menyebabkan reaksi alergi. Apabila semua najis ini kering, ia boleh merebak ke seluruh rumah disebabkan jisimnya yang ringan.

Jika rumah anda bebas daripada serangga ini, anda masih belum selamat. Alergi rhinitis daripada tikus dan lipas masih boleh berlaku jika jiran-jiran anda mengalami infestasi.

5. Sabun basuh baju punca alahan

Siapa sangka sabun basuh baju yang berbau segar dan wangi ini boleh menjadi punca alahan?

Di dalam sabun baju, terdapat pelbagai jenis bahan kimia yang boleh menyebabkan ruam kepada kanak-kanak dan orang dewasa.

Pewangi,
 pewarna dan bahan pengawet boleh menyebabkan dermatitis sentuh dalam kalangan mereka yang alergi.

Malah, ada juga mereka yang tidak mengalami alahan, tetapi rasa gatal-gatal setelah terkena
sabun basuh baju
.

Selain itu,
sabun basuh baju
 juga boleh menyebabkan kegatalan walaupun anda tidak menyentuhnya secara langsung.

Ruam gatal boleh berlaku jika kulit terdedah pada pakaian yang tidak dicuci bersih atau tuala mandian yang anda gunakan setiap hari.

6.

Kondom

Betul tu, anda tak salah baca! Ada orang yang
mempunyai alahan terhadap getah
 dan tidak boleh menggunakan kondom atau apa-apa bahan yang diperbuat daripada getah.

Malah, pesakit yang mempunyai alahan jenis ini boleh mengalami reaksi alergi yang mengancam nyawa. Mereka akan mengalami anafilaksis, masalah bernafas dan sukar untuk menelan selepas menyentuh objek getah.

Tapi, jangan risau. Kebanyakan objek sekarang diperbuat daripada getah yang lebih selamat. Jika anda takut untuk menggunakan getah, ada alternatif lain seperti getah sintetik yang boleh digunakan.

7. Alat solek dan
skincare

Bahan kimia yang terkandung di dalam alat solek, losen dan
pelindung matahari
 juga kadangkala boleh menyebabkan ruam pada kawasan muka. Ruam ini akan naik pada kawasan yang terjejas selepas sejam atau dua jam pendedahan.

Dermatitis sentuh yang berlaku disebabkan alat solek perlu diperiksa oleh doktor. Oleh sebab itu, pastikan anda berjumpa ahli dermatologi secepat mungkin untuk mengenal pasti bahan yang menyebabkan sensitiviti pada kulit anda.

Kesimpulan

Banyak rupanya benda di sekeliling kita yang boleh menyebabkan alahan. Daripada sabun mandi hinggalah serangga seperti lipas dan tikus, semuanya berupaya untuk mencetuskan reaksi alergi jika kita tidak berhati-hati.

Mungkin sukar untuk menjauhkan diri daripada menyentuh objek yang boleh menyebabkan alergi jika ia ‘tersembunyi’ seperti ini.

Oleh itu, pastikan anda sentiasa peka ketika menggunakan objek di sekeliling setiap hari.

Jika anda ada alami alahan, cepat-cepatlah berjumpa doktor untuk rawatan lanjut!


Anak Lambat Bercakap TAK Bermaksud Ada Autisme, Ibu Bapa Kena Tahu Perbezaannya!

Anak lambat bercakap adalah perkara biasa. Namun begitu, kebanyakan
ibu bapa yang menyedari masalah ini akan mula gusar dan bimbang jika ia dikaitkan dengan autisme. Autisme bukanlah satu-satunya tanda anak
speech delay,
sebenarnya ada banyak lagi punca lain yang membuatkan anak lambat bercakap.

Menurut laporan Universiti Monash, i
bu bapa kanak-kanak dengan autisme sering
melaporkan masalah atau kelewatan pada awal perkembangan anak
 sebelum mereka berusia dua tahun, namun diagnosis sering tidak dilakukan sehingga kanak-kanak itu berusia empat tahun atau lebih tua.

Adakah benar tanda anak
speech delay

disebabkan autisme
? Mari sama-sama kita kupas dalam artikel di bawah.

Untuk mendapatkan lebih banyak info berkenaan Keibubapaan, anda boleh klik
di sini
.

Benarkah tanda anak
speech delay
disebabkan autisme?

Apabila perkembangan bayi meningkat, mereka dengan
cepat mempelajari bahawa komunikasi
 adalah “kunci” untuk mendapatkan sesuatu yang diinginkan.

Sebelum menggunakan bahasa lisan, mereka biasanya berkomunikasi dengan hubungan mata, menarik lengan baju, membebel, menunjuk atau merapatkan diri kepada orang dewasa atau kanak-kanak yang lebih berusia.

Dari masa ke masa, kanak-kanak biasa belajar menggunakan bahasa lisan kerana mereka mendapat hasil positif daripada berbuat demikian. Kanak-kanak normal biasanya:

Sangat bermotivasi dengan
tindak balas sosial seperti senyuman dan pelukan

Secara semula jadi cenderung untuk meniru tindakan orang di sekeliling mereka

Mungkin menghabiskan lebih banyak masa memerhatikan orang daripada memerhatikan perkara

Cenderung bersosial yang mana menjadi cepat bosan atau kesepian apabila dibiarkan bersendirian

Autisme menyebabkan anak lewat bercakap

Berbeza bagi kanak-kanak yang mempunyai autisme,
 mereka
mempunyai cabaran komunikasi sosial yang menonjolkan hubungan sosial yang bermakna. Inilah sebab mereka lambat bercakap.

Walaupun kanak-kanak dengan autisme berfungsi tinggi mungkin lebih cenderung secara sosial daripada mereka yang mempunyai autisme yang lebih teruk,
isu yang sama berlaku di seluruh spektrum.

Oleh itu, sebagai contoh, kanak-kanak dengan autisme:

Mungkin lebih termotivasi oleh minatnya sendiri berbanding tindak balas sosial

Mungkin jarang atau tidak pernah meniru tindakan orang lain

Lebih berminat dengan benda
 atau suatu perkara berbanding orang

Menjadi terisi apabila dibiarkan sendirian untuk mengejar kepentingan mereka sendiri

Semua perbezaan ini membawa kepada tingkah laku, keinginan, dan hasil yang berbeza.

Kanak-kanak dengan autisme mungkin mempunyai lambat bercakap kerana sukar menggunakan atau memahami komunikasi tanpa lisan (menunjuk, menarik, tersenyum, dan lain-lain).

Mereka juga mungkin kurang minat dalam komunikasi sosial untuk kepentingannya sendiri.

Lambat bercakap merupakan tanda anak
speech delay.
Ia juga merupakan ciri utama autisme, dan perkembangan pertuturan pada kadar yang tipikal ketika kanak-kanak kecil mungkin mempunyai masa yang
sukar menggunakan bahasa lisan
 secara efektif ketika mereka bertambah usia.

Mereka mungkin menggunakan corak vokal yang berbeza, mempunyai masa yang sukar membaca atau menggunakan bahasa tubuh, atau terus mengulangi bunyi sebagai bentuk rangsangan diri dan bukan sebagai alat komunikasi.

Sesiapa di sini ada pengalaman anak lambat bercakap atau sebarang petua anak lambat bercakap? Jom kongsikan ia dengan ibu bapa lain di Komuniti Keibubapaan Hello Doktor. Di sini, anda boleh bertukar pendapat dengan orang lain yang mungkin mempunyai masalah yang sama dengan anda!


Telefon Bimbit Boleh Menyebabkan Kanser? Sejauh Manakah Kebenarannya?

Jika anda mengikuti perkembangan semasa, pasti anda pernah dengar tentang kaitan telefon bimbit dan penyakit kanser. Selalunya, perkara ini dikaitkan dengan pancaran gelombang RF.

Isu ini merupakan satu isu yang kontroversial dan sering diperdebatkan dari masa ke masa.

Tapi mengapa telefon? Untuk pengetahuan anda, telefon bimbit mengeluarkan sejenis tenaga yang juga dikenali sebagai gelombang frekuensi radio ataupun gelombang RF.

Mesin X-ray juga mengeluarkan sejenis gelombang yang dikenal pasti boleh menyebabkan kanser. Walau bagaimanapun, gelombang yang dihasilkan oleh telefon bersifat
non-ionizing
 dan tidak berbahaya seperti sinaran X-ray.

Namun, masih ramai lagi yang yakin bahawa telefon pintar boleh
menyebabkan kanser
, terutama sekali kanser pada bahagian kepala dan leher.

Tetapi, sejauh manakah kebenaran di sebalik hal ini?

Untuk mendapatkan lebih banyak info tentang Kanser sila dapatkannya
di sini.

Mengapa ramai yang risau tentang penggunaan telefon bimbit?

Menurut
National Cancer Institute
, ada 3 punca yang selalunya dikaitkan dengan telefon pintar dan
kanser
.

Salah satunya ialah keupayaan telefon tersebut untuk memancarkan gelombang frekuensi radio atau turut dikenali dengan nama gelombang RF (
radio frequency waves
).

Menurut mereka, bahagian yang paling dekat dengan badan seperti kepala boleh menyerap gelombang ini yang pada akhirnya akan menyebabkan kanser.

Selain itu, pertambahan dalam bilangan pengguna telefon bimbit juga kian meningkat. Pada tahun 2017, hampir 400 juta orang mempunyai telefon bimbit sendiri di Amerika Syarikat.

Samalah seperti di Malaysia, hampir setiap orang mempunyai telefon pintar sendiri. Malah, ada juga yang ada lebih dari satu telefon bimbit – satu untuk kerja dan satu untuk kegunaan peribadi!

Seiring dengan perkembangan teknologi, ramai orang mula menggunakan telefon pintar dalam satu jangka masa yang lama. Semakin lama mereka menggunakan telefon bimbit, semakin tinggi
risiko untuk menghidap kanser.

Tambah lagi, walaupun teknologi di sebalik telefon telahpun berkembang, ramai yang risau mengenai menara telefon. Menurut mereka, menara yang memancarkan signal tanpa wayar ini merupakan
punca utama ramai orang menghidap kanser!

Kanser dan penggunaan telefon– jawapan di sebalik kajian

Menurut khabar angin, telefon bukan sahaja boleh menyebabkan kanser. Malah, ia juga merupakan punca tumor pada kawasan otak.

Ada beberapa kajian yang menunjukkan bahawa pesakit yang menghidap tumor otak mula meningkat sejak 1970an. Walau bagaimanapun, telefon bimbit masih lagi belum wujud ketika itu!

Malah, peningkatan tersebut mungkin disebabkan perkara lain seperti kemajuan dalam teknologi pengimejan.

Menurut kajian yang telah dijalankan ke atas 420,000 pengguna telefon selama 20 tahun, para penyelidik tidak menjumpai sebarang bukti yang mengaitkan kanser dan juga telefon bimbit.

Sebuah lagi kajian menunjukkan terdapatnya kaitan di antara penggunaan telefon bimbit dan kanser kelenjar air liur. Namun, kajian ini tidak memberi keyakinan kerana hanya sebahagian kecil yang mempunyai tumor malignan.

Satu kajian lain menunjukkan penggunaan telefon yang kerap boleh menyebabkan glioma iaitu sejenis tumor otak. Namun, kajian ini juga mendapati tiada peningkatan penyakit tumor otak dalam kalangan pesertanya.

Tetapi, benarkah telefon bimbit boleh sebabkan kanser?

Jawapannya ialah tidak. Malah, kajian saintifik yang telah dijalankan juga tidak menunjukkan bahawa telefon boleh menyebabkan kanser.

Malah, tidak ada satupun penjelasan logikal yang boleh membuktikan telefon  boleh mengakibatkan kanser.

Radiasi yang dipancarkan oleh telefon bukan sahaja bersifat
non-ionizing
. Malah, gelombangnya juga sangat lemah. Oleh sebab itu, radiasi ini tidak dapat merosakkan DNA, apatah lagi menyebabkan kanser.

Sama juga dengan gelombang radio 4G atau 5G. Sehingga hari ini, masih belum ada bukti bahawa gelombang 4G atau 5G ini boleh menyebabkan kanser.

Walau bagaimanapun, disebabkan teknologi ini masih baru, kajian sedang dilakukan dengan giat untuk mengkaji sama ada gelombang ini mampu menyebabkan kanser ataupun tidak.

Namun, sama seperti gelombang yang dipancarkan oleh telefon anda, gelombang 4G dan 5G juga bersifat amat lemah.

Menurut CDC, mereka masih lagi tidak mempunyai sebarang bukti yang mengaitkan kanser dengan penggunaan telefon.

Namun, kajian saintifik tetap akan dijalankan untuk mengkaji sama ada telefon akan menyebabkan masalah kesihatan seperti kanser.

Jika anda mempunyai sebarang kerisauan mengenai telefon dan kaitannya dengan kanser, anda boleh cuba untuk mengehadkan penggunaan telefon bimbit setiap hari.

Bagaimana nak kurangkan pendedahan gelombang RF daripada telefon anda?

Walaupun bukti yang sedia ada masih tidak dapat membuktikan kaitan antara telefon dengan kanser, namun kajian masih lagi giat dijalankan untuk menentukan sama ada telefon bimbit mempunyai mudarat terhadap kesihatan atau sebaliknya.

Sama ada telefon bimbit atau gelombang RF boleh menyebabkan seseorang itu menghidap kanser, ia masih belum pasti. Kita hanya boleh tunggu dan lihat sahaja pada masa ini.

Oleh sebab itu, mereka yang risau tentang kesan sampingan akibat penggunaan telefon boleh lakukan perkara berikut:

Gunakan mod
speaker
 atau
video chat
 ketika ingin bercakap dengan kawan-kawan. Cara ini akan membuatkan anda lebih jauh daripada telefon yang memancarkan gelombang RF.

Hadkan penggunaan telefon anda dan anak-anak.

Elakkan daripada bercakap menggunakan telefon bimbit terlalu lama.

Jika anda risau mengenai pendedahan terhadap gelombang RF, cubalah cara di atas. Pasti berkesan!


Masalah Sosial Dalam Kalangan Remaja: Apa Penyelesaiannya?

Mutakhir ini, masalah sosial dalam kalangan remaja berada pada tahap yang amat membimbangkan. Setiap hari pasti akan ada sahaja berita mengenai salah laku remaja yang seakan tidak mempunyai penghujung. Buka sahaja radio atau televisyen, masalah sosial dalam kalangan remaja seperti lumba motor haram, seks bebas, pembuangan bayi, penyalahgunaan dadah, pergaduhan geng dan seumpamanya mesti akan disajikan buat kita.

Remaja masa kini seolah-olah suka melakukan masalah sosial yang akan mendatangkan pelbagai kemudaratan kepada diri sendiri dan juga individu lain. Lebih membimbangkan lagi, mereka sanggup untuk merekod dan merakam diri mereka sendiri kemudian memuatnaik video tersebut ke dalam media sosial semata-mata untuk mendapatkan perhatian daripada netizen. Pun begitu, apa yang mereka akan dapat hanyalah kecaman semata-mata.

Sebagai contoh, baru-baru ini sekumpulan remaja telah memuatnaik sebuah video mereka sengaja merosakkan produk yang dijual di sebuah kedai serbaneka terkemuka di negara kita. Video itu kemudiannya tular dan sohor kini di hampir setiap platform media sosial namun menimbulkan kemarahan ribuan netizen. Akibatnya, ada netizen yang melaporkan video itu kepada pihak polis dan sekumpulan remaja terbabit telah diberkas.

Persoalannya, adakah perbuatan ini akan mendatangkan faedah? Jawapannya, tidak. Masalah sosial dalam kalangan remaja sebenarnya hanya akan mengakibatkan mudarat kepada anda. Ingin tahu lebih lanjut mengenai masalah sosial dalam kalangan remaja dan apa penyelesaiannya? Sila ikuti artikel ini.

Remaja

Pada umumnya, remaja merujuk kepada individu yang berusia 10 hingga 18 tahun. Usia ini merupakan pertengahan ataupun peralihan seorang kanak-kanak yang beransur berubah menjadi individu dewasa. Ketika ini, aspek fizikal, mental dan sosial mereka akan mula berkembang dan matang.

Disebabkan itu, remaja akan sentiasa mempunyai perasaan ingin mencuba atau meneroka sesuatu yang baharu. Jika perasaan ini digunakan untuk tujuan hidup yang baik seperti menyambung pelajaran atau membantu ibu bapa, tiada masalah. Namun begitu, jika perasaan ini menjadi punca masalah sosial dalam kalangan remaja, itu akan menjadi masalah besar.

Remaja modal insan negara

Masalah sosial dalam kalangan remaja perlu dipandang serius kerana mereka merupakan tonggak negara untuk menerajui kepimpinan pada masa hadapan. Ini sangat sesuai dengan slogan kita iaitu, “pemuda harapan bangsa, pemudi tiang negara”.

Hakikatnya, modal insan sesebuah negara itu adalah remaja. Mereka adalah generasi baharu yang akan mencorakkan negara dan tanpa mereka, masa depan sesuatu negara itu pasti kelihatan agak kelam. Pun begitu, bagaimana jika remaja kita rosak akibat kesan keseronokan sementara yang berpunca daripada masalah sosial?

Ini pasti akan mendatangkan kebimbangan kepada setiap golongan masyarakat. Sebelum keadaan menjadi lebih teruk, satu pelan menyeluruh berkaitan perancangan program masalah sosial remaja perlu dirangka oleh pihak berwajib terutamanya kementerian bagi memastikan remaja sedar dan tahu akan pelbagai akibat masalah sosial yang dilakukan mereka.

Punca remaja melakukan masalah sosial

Sudah pasti anda akan tertanya-tanya apakah punca sebenar seseorang remaja itu melakukan masalah sosial, bukan? Walaupun ia mungkin lebih kepada masalah dalaman diri sendiri, ia juga mungkin disebabkan oleh pelbagai lagi faktor luaran yang lain, antaranya:

#1. Kendiri

Remaja hari ini sebenarnya kurang mampu untuk menyesuaikan diri dengan keadaan dan persekitaran mereka. Ini ekoran daripada ketidakupayaan mereka untuk mengawal atau mempertahankan diri mereka sendiri. Ini seterusnya akan menyebabkan mereka gagal mengendalikan emosi semasa menghadapi masalah hidup lalu mengakibatkan mereka terjerumus ke dalam kancah masalah sosial.

#2. Rakan-rakan

Remaja adalah usia di mana individu mempunyai ramai rakan sebaya. Rakan-rakan juga sebenarnya adalah punca utama remaja lebih gemar melepak dan mengikut gaya hidup rakan mereka. Sekiranya rakan-rakan mereka itu aktif melakukan masalah sosial, maka malang bagi seseorang remaja itu kerana mereka yang lemah jati diri akan mudah terpengaruh dengan rakan sebaya mereka.

#3. Keluarga

Remaja sangat bergantung kepada keluarga terutamanya ibu bapa mereka. Jika ibu bapa terlalu sibuk menumpukan perhatian terhadap pekerjaan, ini akan menyebabkan mereka kurang memberi perhatian terhadap anak remaja mereka. Ini seterusnya akan memberi kesan kepada jiwa anak-anak yang akan rasa kurang kasih sayang lalu mudah terdedah dengan pelbagai pengaruh negatif masalah sosial di luar rumah.

#4. Masyarakat

Remaja sebenarnya sangat memerlukan masyarakat yang saling hormat-menghormati sesama individu. Pun begitu, kebanyakan masyarakat hari ini hanya mementingkan diri sendiri dan hanya akan ambil peduli hal individu lain jika berlakunya perkara yang menarik untuk ditularkan. Disebabkan ini, remaja kian kurang melakukan aktiviti komuniti dan sosial lalu menyebabkan mereka kurang mengenali antara satu sama lain dan hanya mempedulikan hal diri sendiri.

#5. Kewangan

Remaja dan masalah kewangan sangat sukar untuk dipisahkan. Disebabkan kesempitan wang, mereka cenderung untuk melakukan masalah sosial yang akhirnya akan menyebabkan perlakuan jenayah semata-mata kerana wang. Ini terutamanya akan berlaku kepada remaja yang lahir dalam keluarga yang miskin. Bukan semua, tetapi kebanyakan mereka akan mencari wang dengan melakukan masalah sosial seperti mencuri, merempit, melacur dan lain-lain.

#6. Keagamaan

Remaja adalah waktu individu sedang belajar apa yang baik dan apa yang buruk. Ini semua sebenarnya boleh diukur melalui agama. Tiada agama yang akan menggalakkan perbuatan buruk. Oleh itu, masalah sosial dalam kalangan remaja sebenarnya boleh dielakkan sekiranya remaja mempunyai pegangan agama yang lebih kuat. Dalam hal ini, ibu bapa perlu memainkan peranan yang besar dalam menanam semangat kerohanian dalam diri remaja.

Berdasarkan punca-punca di atas dan mungkin beberapa punca lain yang mengakibatkan masalah sosial dalam kalangan remaja, ibu bapa dan semua pihak perlu mengambil iktibar dan lebih peka terhadap anak remaja. Ini bertujuan mengelakkan mereka daripada lebih teruk terjerumus ke dalam masalah sosial. Persoalannya, apakah contoh masalah sosial yang dilakukan oleh remaja?

Masalah sosial

Masalah sosial merupakan gejala-gejala sosial yang dilakukan oleh individu terutamanya remaja. Kini, anda tidak lagi akan berasa hairan dengan perlakuan remaja kini yang tular dan sohor kini di media sosial kerana kebanyakan individu sudah beranggapan bahawa masalah sosial itu sendiri sudah menjadi norma hidup zaman sekarang.

Contoh masalah sosial dilakukan remaja

Jika hendak disenaraikan, terlalu banyak salah laku remaja yang boleh dianggap sebagai masalah sosial. Berikut merupakan beberapa contoh masalah sosial dilakukan remaja:

Buli

Menurut kajian yang dilakukan oleh
Family First Aid
 di Amerika, 30 peratus daripada remaja pernah terlibat di dalam gejala buli sama ada sebagai pembuli atau mangsa buli. Di Malaysia juga, gejala buli ini berada pada tahap yang membimbangkan.

Tidak kira di sekolah, rumah atau di mana-mana sekalipun, gejala buli di kalangan remaja dan kanak-kanak kini berada pada tahap yang sangat membimbangkan. Kini, gejala buli bukan sahaja bersifat fizikal dan mental semata-mata, bahkan ia juga boleh berlaku dalam bentuk siber. Buli siber juga adalah buli dan individu yang melakukannya boleh dihukum oleh undang-undang jika disabit bersalah.

Sama seperti buli fizikal dan mental, buli siber juga akan menyebabkan pelbagai kemudaratan buat individu yang dibuli. Selain kekurangan keyakinan diri dan pelbagai lagi masalah emosi yang lain, mangsa buli mungkin akan hilang pertimbangan dan memutuskan untuk membunuh diri. Oleh itu, tegah perbuatan buli ini dengan kadar segera.

Merokok

Jika dilihat kepada peraturan di negara kita, usia individu untuk merokok yang dibenarkan adalah 18 tahun. Pun begitu, kini remaja dan kanak-kanak yang masih lagi bersekolah sudah mula berani berjinak-jinak dengan rokok. Tambahan itu, mereka juga tidak segan silu untuk mempamerkan perbuatan mereka yang kononnya tampak hebat itu.

Lebih membimbangkan lagi, kanak-kanak dan remaja perempuan juga sudah mula menggangap merokok itu sebagai sesuatu yang normal. Malahan itu, yang bertudung juga seakan sudah tiada nilainya. Mungkin ada yang mengatakan merokok adalah hak individu, akan tetapi ia tetap membahayakan kesihatan dan haram di sisi agama Islam.

Kini, terdapat banyak alternatif buat perokok seperti rokok elektronik yang kononnya dicipta untuk menghilangkan ketagihan seseorang terhadap rokok. Sebenarnya, ia hanyalah sebuah cara merokok yang lain dan ia tetap mempunyai kemudaratannya. Jadi, apa yang remaja dapat dengan merokok? Fikirkannya semula.

Penyalahgunaan dadah

Pada tahun 2017, sebuah kajian di Amerika telah mendedahkan bahawa 6 peratus daripada murid sekolah pernah mengambil ganja. Lebih membimbangkan, pengambilan ganja ini melebihi penggunaan rokok dalam kalangan remaja. Meskipun ramai yang beranggapan bahawa ganja adalah tidak bermudarat, ia tetap sejenis dadah dan terikat kepada undang-undang.

Selain ganja, pelbagai lagi jenis dadah yang lain seperti batu, syabu dan pil kuda juga adalah dadah yang selalu diambil oleh remaja kita. Disebabkan oleh pengaruh rakan sebaya, remaja sukar untuk menolak ajakan dan pujukan rakan-rakan mereka. Ia sama sekali perbuatan yang salah di sisi undang-undang dan agama. Jika dilihat dari segi kesihatan juga, penyalahgunaan dadah adalah perbuatan yang sangat sia-sia.

Ketagihan alkohol

Selain dadah, remaja kini juga mempunyai masalah ketagihan alkohol. Menurut kajian yang sama di Amerika pada tahun 2017, 33.2 peratus murid sekolah didapati pernah mengambil alkohol. Di negara kita, remaja di bawah usia 18 tahun ke bawah dan beragama Islam tidak dibenarkan mengambil alkohol. Pun begitu, undang-undang ini hanyalah sekadar peraturan yang diendahkan oleh kebanyakan remaja.

Pergi sahaja di pusat-pusat hiburan, pasti anda akan melihat ramai remaja berusia bawah 18 tahun ke bawah dan beragama Islam sedang rancak meneguk alkohol yang memabukkan dan merosakkan ini. Ia tidak sepatutnya berlaku kerana remaja kita adalah imej negara pada masa hadapan kelak. Anda sebagai ibu bapa seharusnya memainkan peranan dalam memastikan anak anda terselamat daripada minuman yang membahayakan ini.

Lumba haram

Gejala lumba haram yang digelar “rempit” ini adalah sama sekali masalah sosial yang terkenal di negara kita. Golongan ini selalunya disertai oleh remaja bermotosikal secara berkumpulan dan juga dikenali dengan nama samseng jalanan. Mereka ini akan mengganggu ketenteraman jalan raya dengan kelajuan dan aksi lagak ngeri mereka yang sia-sia. Terutamanya pada waktu malam di hujung minggu, anda boleh lihat golongan remaja berpeleseran sehingga ke larut malam tanpa mempedulikan persekitaran.

Gejala sosial seperti merokok, penyalahgunaan dadah, ketagihan alkohol, seks bebas dan lumba haram adalah masalah sosial yang biasa dilakukan oleh golongan “rempit” ini. Disebabkan ia adalah perbuatan sia-sia yang sudah pasti salah di sisi undang-undang dan agama, ibu bapa perlu memainkan peranan dalam menghentikan perbuatan ini daripada terus dilakukan oleh anak remaja mereka. Jika perlu, sekat mereka daripada keluar pada waktu malam dan jangan sewenang-wenang membenarkan mereka menggunakan kenderaan anda.

Seks bebas

Berdasarkan data
Youth Risk Behavior Surveillance
pada tahun 2015, 41 peratus murid sekolah di Amerika dilaporkan pernah melakukan aktiviti seksual secara bebas. Ini seterusnya akan membawa kepada masalah kehamilan luar nikah pada usia remaja. Pada tahun yang sama, 5.3 peratus daripada kelahiran bayi di Amerika adalah anak luar nikah.

Ini sangat membimbangkan kerana ia adalah sama sekali bertentangan dengan tuntutan agama Islam dan undang-undang di Malaysia. Seks bebas dalam kalangan remaja akan mengakibatkan pelbagai kemudaratan seperti penyebaran penyakit berjangkit akibat STD, kelahiran anak luar nikah, pembuangan bayi dan lain-lain.

Oleh itu, ibu bapa dan guru disarankan untuk sentiasa memantau gerak geri anak remaja anda. Pastikan mereka tidak mudah bercampur dan berpeleseran bersama individu berlainan jantina. Pendidikan seks di sekolah pada awal usia kanak-kanak merupakan antara jalan yang terbaik untuk mengelakkan seks bebas dalam kalangan remaja.

Selain daripada masalah sosial yang dinyatakan, terdapat banyak lagi gejala-gejala dilakukan oleh remaja yang juga mernyumbang kepada masalah sosial. Gejala-gejala ini juga sebenarnya saling berkait antara satu sama lain. Persoalannya, apakah yang boleh dilakukan untuk menyelesaikan masalah sosial dalam kalangan remaja ini?

Apa penyelesaiannya?

Remaja kini hidup dalam zaman yang sangat sukar dan mencabar. Ini kerana zaman sekarang adalah zaman teknologi dan media sosial adalah kunci untuk kehidupan seorang remaja. Dari situ sahaja, mereka sudah boleh mempelajari tentang kehidupan di luar sana. Disebabkan itu, para remaja sendiri sebenarnya perlu membantu diri mereka agar mereka tidak terkeliru dengan pemilihan gaya hidup mereka kelak.

Apa ibu bapa boleh buat untuk membantu anak remaja?

Ibu bapa sebenarnya perlu menjadi contoh tauladan atau “role model” yang baik untuk anak remaja. Oleh itu, perbetul dan perbaiki diri anda terlebih dahulu supaya anda boleh menjadi anjakan paradigma anak remaja untuk mengubah diri menjadi modal insan yang lebih baik.

Dalam pada itu, terdapat beberapa lagi perkara yang ibu bapa perlu ambil berat, iaitu:

Ibu bapa perlu menajamkan lagi skil keibubapaan anda. Ia boleh dicapai dengan mengambil tanggungjawab sepenuhnya, berhenti merungut dan sentiasa mencari cara untuk membantu anak remaja anda.

Ibu bapa tidak boleh mengabaikan tanggungjawab anda. Anak remaja anda masih memerlukan perhatian anda walaupun sedikit. Percayalah bahawa sebarang gadjet yang dimilki mereka adalah tidak akan sama nilainya dengan perhatian dan kasih sayang anda.

Ibu bapa perlu menyediakan hidangan yang berzat dan berkhasiat buat anak remaja. Beri mereka anda makan makanan yang sedap dan bernutrisi bagi memastikan kesihatan mereka terjamin.

Ibu bapa perlu memastikan komunikasi yang baik dengan anak remaja. Ini bertujuan memastikan anak remaja anda menganggap anda sebagai kawan, bukannya lawan.

Ibu bapa perlu berbincang setiap masalah yang anak remaja hadapi bersama mereka. Ketahui masalah mereka di rumah dan sekolah seperti masalah kewangan, percintaan dan lain-lain.

Ibu bapa perlu memastikan anak remaja tahu bahawa anda selalu ada. Jika mereka memerlukan pendapat atau penyelesaian, tawarkan bantuan anda.

Ibu bapa perlu sentiasa menghargai anak remaja. Jangan segan silu untuk berterima kasih dan menunjukkan perasaan anda terhadap mereka.

Ibu bapa tidak perlu menghukum anak remaja secara keterlaluan. Pun begitu, disiplinkan mereka dengan peraturan dan polisi di rumah yang tidak terlalu ketat tetapi tegas.

Ibu bapa perlu sentiasa bersedia untuk mendengar. Jangan sesekali anda menjatuhkan atau merendahkan diri mereka.

Ibu bapa perlu sentiasa menyokong anak remaja. Meskipun mereka pernah gagal, bantu mereka untuk membina kembali keyakinan diri mereka.

Ibu bapa perlu sentiasa peka dengan tahap kesihatan anak remaja. Sekiranya mereka mula menunjukkan sebarang tanda kondisi kesihatan yang tidak baik, segera bawa mereka berjumpa doktor.

Paling penting, ibu bapa perlu memastikan bahawa anak remaja anda tahu bahawa anda peduli terhadapnya.

Konklusinya, ibu bapa memainkan peranan yang sangat penting untuk mendidik seorang remaja. Dengan didikan ibu bapa yang betul dan tertib, kemungkinan anak remaja untuk terjebak ke dalam kancah masalah sosial mungkin akan berkurangan. Pihak Hello Doktor amat berharap artikel ini dapat membantu menyelesaikan masalah sosial dalam kalangan remaja.

Hello Health Group
 tidak menyediakan nasihat perubatan, diagnosis, atau rawatan.

Baca juga:

Remaja dan Bagaimana Memahami Jiwa Mereka

Mengapa Fesyen Penting Buat Remaja?

Media Sosial: Kesan Terhad Terhadap Kepuasan Hidup Remaja


6 Fakta Mengejutkan Mengenai Fisioterapi

Anda mungkin tahu bahawa fisioterapi biasanya dianggap untuk merawat kesakitan dan membantu anda kembali berfungsi. Walau bagaimanapun, terdapat beberapa fakta mengejutkan yang anda tidak tahu mengenai pilihan rawatan ini.

Fakta #1: Anda tidak memerlukan preskripsi doktor

Anda tidak memerlukan preskripsi daripada doktor untuk mengambil bahagian dalam program fisioterapi. Kadang-kadang, anda berjumpa mereka untuk mendapatkan bantuan perubatan selepas kemalangan atau kecederaan. Dan doktor anda mungkin mencadangkan anda mendapatkan fisioterapi jika masalah itu dapat diselesaikan tanpa pembedahan. Ini tidak bermakna anda memerlukan preskripsi doktor apabila anda mahu fisioterapi.

Fakta #2: Fisioterapi mempunyai dua bentuk utama

Fisioterapi bukan sahaja bermakna senaman. Fisioterapi termasuk banyak jenis yang diklasifikasikan kepada dua bentuk utama iaitu bentuk pasif dan bentuk aktif. Fisioterapi pasif adalah satu bentuk latihan di mana perkara/sesuatu dilakukan kepada anda. Fisioterapi pasif termasuk terapi haba atau sejuk, urut, manipulasi manual, akupunktur, ultrabunyi, daya tarikan penyahmampatan, atau rangsangan elektrik.

Fisioterapi berentuk aktif adalah di mana anda melakukan senaman/latihan khusus. Latihan ini termasuk latihan regangan dan kekuatan, penyesuaian berimpak rendah. Latihan regangan dan kekuatan membuatkan otot anda lebih kuat yang memberikan lebih banyak sokongan pada kawasan yang terjejas. Penyesuaian berimpak rendah membantu menggalakkan aliran darah untuk membantu proses penyembuhan. Latihan boleh dilakukan di rumah atau di pusat kesihatan di bawah pengawasan.

Fakta #3: Fisioterapi boleh melibatkan pendidikan

Anda mungkin berfikir bahawa fisioterapi hanya termasuk senaman atau aktiviti fizikal, atau sesuatu seumpamanya. Walau bagaimanapun, fisioterapi biasanya termasuk pendidikan dan latihan dalam mencegah kecederaan, melakukannya di rumah; menggunakan alat sokongan seperti tongkat dan kerusi roda; atau menyelesaikan aktiviti harian anda. Atau anda boleh bertanya apa yang merunsingkan mengenai keadaan anda serta program fisioterapi anda.

Fakta #4: Terdapat pelbagai bidang

Fisioterapi boleh membantu dalam pelbagai bidang seperti:

Penjagaan luka. Ia membantu menggalakkan bekalan darah untuk menggalakkan proses penyembuhan.

Penjagaan kanser. Ini membantu anda jika kanser itu sendiri atau rawatan kanser mengehadkan pergerakan anda.

Pembedahan tulang belakang. Selepas pembedahan tulang belakang, Ia mungkin disyorkan untuk membantu anda pulih dengan lebih cepat, menjaga kestabilan anda, mendapatkan semula kekuatan, dan melegakan kesakitan.

Masalah muskuloskeletal seperti sakit pada otot, tendon, ligamen, sendi, tulang.

Strok.

Kecederaan otak.

Fakta #5: Tidak semua orang boleh mendapatkan fisioterapi

Walaupun fisioterapi berkesan, selamat, dan dianggap sebagai rawatan bukan pembedahan yang pertama untuk melegakan kesakitan, tidak semua orang boleh mendapat manfaat daripada pilihan ini. Anda tidak sepatutnya mempunyai fisioterapi dalam beberapa kes:

Anda mempunyai patah tulang atau tumor, dan fisioterapi di bahagian tertentu tubuh boleh menjejaskan penyembuhan tulang patah dan membuat tumor semakin parah.

Anda mengandung dan daya tarikan penyahmampatan boleh menjejaskan kawasan abdomen anda.

Fakta #6: Ahli fisioterapi membantu anda dengan program fisioterapi

Siapa yang merancang program fisioterapi sendiri? Siapa fisioterapi pasif kepada anda? Siapa yang membantu anda melakukan latihan dengan betul? Ia adalah ahli fisioterapi anda.

Mereka akan bercakap dengan anda tentang simptom, batasan dan keperluan anda. Kemudian mereka merancang pelan rawatan anda. Pelan anda mungkin termasuk fisioterapi pasif dan aktif. Ahli fisioterapi anda akan membantu anda melegakan kesakitan dan bengkak, dan memulihkan fungsi fizikal anda.

Fisioterapi mungkin tidak asing dengan anda. Walau bagaimanapun, anda mungkin tidak tahu bahawa fisioterapi mempunyai banyak fakta yang mengejutkan. Mengetahui lebih lanjut mengenai pilihan rawatan ini boleh memberi anda peluang yang lebih tinggi untuk program rawatan yang berjaya.

Hello Health Group
 tidak menyediakan nasihat perubatan, diagnosis, atau rawatan.


Ini 6 Persediaan Sebelum Anak Dapatkan Suntikan Vaksin, Barulah Tak Menangis Nanti!

Nak dapatkan anak suntikan imunisasi tetapi apa yang perlu dibawa semasa vaksin agar si kecil tak menangis atau berasa takut? Dalam perkongsian artikel ini ada penjelasannya. Semoga bermanfaat.

Untuk mendapatkan lebih banyak info tentang Keibubapaan, sila dapatkannya
di sini.

Persediaan untuk ibu bapa

Sebelum kita mengetahui apa yang perlu dibawa semasa vaksin, perkara pertama sekali adalah mengenai persediaan diri
sebagai ibu bapa
 berkaitan proses imunisasi anak terutamanya buat mereka yang baru melangkah ke alam keibubapaan ini.

Sebagai persediaan, anda disarankan untuk melakukan pembacaan b
erkaitan va
ksin yang akan diberikan dan langkah berwaspada serta perkara berkaitan sebelum, semasa, dan selepas vaksinasi anak.

Paling penting, anda harus sentiasa
menyemak jadual imunisasi
 si kecil. Jika terdapat sebarang keraguan, berundinglah dengan doktor untuk mendapatkan lebih kepastian.

Fahamkan anak maksud imunisasi

Pastinya sebagai ibu bapa, anda lebih memahami keadaan anak anda berdasarkan usia dan perangai mereka.

Jadi jika merasakan si kecil sudah cukup besar untuk memahami maksud imunisasi dan tujuan mereka mendapatkannya, maka anda boleh memaklumkan lebih awal bahawa tidak lama lagi mereka akan mendapat suntikan vaksin.

Paling penting, cuba untuk mengekalkan pendekatan positif. Jika mereka
berasa takut
, akui ketakutan atau kebimbangan yang dirasai anak. Berbincanglah dengan terbuka untuk mengatasinya.

Apa yang perlu dibawa semasa vaksin? Persiapkan anak untuk imunisasi

Bincangkan topik vaksin dengan anak

Pastikan anda menggunakan ayat mudah difahami dan kekalkan nada positif.

Sebagai contoh, “Masa
injection
 Husna mungkin akan rasa sakit, tetapi Mama akan sentiasa ada bersama. Jadi Husna kena berani, okay?”

Penerangan mengenai maksud imunisasi

Jika anak sudah dapat memahami konsep ubat-ubatan, maka anda boleh jelaskan bahawa vaksinasi berfungsi sama seperti ubat yang membantu badan menjadi lebih kuat.

Apa yang perlu dibawa semasa vaksin? Mengikut keselesaan anak

Untuk anak kecil yang masih
menyusu badan
 atau susu formula, melakukan penyusuan atau memberikan anak
susu botol
 dipercayai dapat membuatkan mereka lebih berasa selesa dan
distracted
.

Anda juga boleh membawa mainan kegemaran mereka, buku atau selimut yang disukai. Dapat bersama perkara yang mereka gemari dalam persekitaran baharu boleh
membantu anak mengatasi tekanan
 dengan lebih baik.

Selain mengetahui apa yang perlu dibawa semasa vaksin, anda juga boleh mengelakkan anak daripada melihat jarum bagi mengurangkan rasa cemas mereka.

Lakukan apa sahaja yang boleh mengalihkan perhatian mereka ketika proses suntikan berlangsung bagi mengelakkan anak memikirkan
tentang kesakitan.

Sokongan terhadap anak

Jangan sesekali memarahi anak jika mereka menangis atau mempersendakan ketakutan yang dialami. Sebaiknya, berikan kata-kata sokongan seperti “Kuatnya anak Mama ini.”

Permudahkan urusan anak ketika vaksin

Untuk memudahkan proses imunisasi, anda perlu mengekalkan pendekatan positif dan elak daripada mengaitkan ketakutan dengan jarum.

Semasa proses suntikan, cuba alihkan perhatian anak sebaik mungkin agar mereka tidak terlalu memikirkan mengenai kesakitan.

Dan setelah proses itu selesai, biarkan
anak meluahkan emosi
 mereka. Anda juga boleh meraikan ‘kejayaan’ itu dengan membawa mereka menikmati aiskrim kegemaran atau
meluangkan masa sekejap di taman.

Baca juga:

Anak takut jarum?

Tidak mahu memvaksinkan anak
 hanya kerana mereka takutkan jarum? Tetapi sampai bila harus mengelak? Cara terbaik untuk mengatasinya adalah dengan mengambil pendekatan yang jujur.

Bagi anak yang cukup besar untuk memahami maksud imunisasi, kongsikan dengan mereka
kepentingan dan manfaat vaksin
 kepada diri.

Jangan sesekali mengaitkan vaksin dengan ugutan atau hukuman kerana itu hanya akan lebih menakutkan anak.

Anda juga sebagai ibu bapa harus kekal tenang sepanjang proses suntikan dan biarkan anak meluahkan emosi yang dirasai.

Perkara penting berkaitan imunisasi

Kini anda sudah mengetahui apa yang perlu dibawa semasa vaksin untuk anak agar mereka dapat melalui proses itu dengan baik.

Sebagai individu dewasa, anda mungkin sudah biasa dengan
proses vaksinasi
 tetapi tidak bagi si kecil. Cara anda mendekati keseluruhan proses vaksinasi memainkan peranan utama dalam menentukan ketersediaan anak untuk mengambilnya.

Walaupun anda sendiri mempunyai ketakutan kepada jarum atau berasa sangat bimbang untuk
anak mengambil imunisasi
, namun jangan sesekali tunjukkan kepada mereka.

Jika anda mengambilnya dari sudut positif, terdapat kemungkinan ketakutan dalam diri sendiri turut akan dapat diatasi.

Akui, fahami dan terima sebarang ketakutan atau kebimbangan si kecil, namun jangan sesekali bangkitkan rasa ketakutan itu.

Kini setelah mengetahui beberapa petua tentang cara mempersiapkan anak mengenai
suntikan imunisasi
 dan apa yang perlu dibawa semasa vaksin, pastinya proses ini tidak akan kelihatan begitu sukar.

Ingatlah bahawa setiap kanak-kanak adalah unik, begitu juga dengan cara mereka bertindak balas terhadap sesuatu. Sebagai ibu bapa, menjadi tanggungjawab anda untuk memahami dan menyokong pemikiran dan emosi mereka berkaitan vaksinasi.


Artritis Septik (Septic Arthritis)

Definisi

Apakah artritis septik?

Artritis septik adalah jangkitan yang menyakitkan di sendi.

Jangkitan ini boleh datang dari kuman yang melalui aliran darah anda dari bahagian lain badan anda.

Artritis septik juga boleh berlaku apabila kecederaan menembusi memberikan kuman secara langsung ke sendi.

Bayi dan orang dewasa yang lebih tua paling berkemungkinan untuk mengalami artritis septik.

Lutut adalah yang paling kerap terkena, tetapi artritis septik juga boleh mempengaruhi pinggul, bahu dan sendi lain.

Jangkitan ini boleh merosakkan tulang rawan dan tulang dengan cepat dan teruk di dalam sendi, jadi rawatan segera adalah penting.

Rawatan melibatkan penyaliran sendi dengan jarum atau pembedahan.

Antibiotik juga biasanya diperlukan untuk merawat jangkitan.

Sejauh manakah lazimnya berlaku artritis septik?

Kejadian arthritis septik telah dianggarkan pada 2 hingga 10 kes setiap 100,000 dalam populasi umum dan setinggi 30 hingga 70 kes setiap 100,000 pada pesakit dengan artritis reumatoid.

Sila berbincang dengan doktor anda untuk mendapatkan maklumat lanjut.

Simptom

Apakah simptom-simptom artritis septik?

Simptom lazim keadaan ini ialah:

Ketidakselesaan yang melampau dan kesukaran menggunakan sendi yang terjejas

Sendi bengkak, merah dan hangat

Demam

Mungkin terdapat beberapa simptom yang tidak disenaraikan di atas.

Jika anda mempunyai sebarang kebimbangan tentang sesuatu simptom, sila berjumpa dengan doktor anda.

Bilakah saya harus berjumpa doktor saya?

Anda harus menghubungi doktor anda jika ada yang berikut:

Mengalami serangan sakit secara tiba-tiba pada sendi.

Rawatan yang cepat boleh membantu mengurangkan kerosakan sendi.

Punca

Apakah yang menyebabkan artritis septik?

Artritis septik boleh disebabkan oleh jangkitan bakteria, virus atau kulat.

Jangkitan bakteria dengan Staphylococcus aureus (staph) adalah punca yang paling biasa.

Staph biasanya hidup pada kulit yang sihat.

Artritis septik boleh berkembang apabila jangkitan, seperti jangkitan kulit atau jangkitan saluran kencing, merebak melalui aliran darah anda ke sendi.

Kurang biasa, luka tusukan, suntikan dadah, atau pembedahan dalam atau berhampiran sendi boleh memberi laluan untuk kuman ke ruang sendi.

Lapisan sendi anda (synovium) tidak mempunyai keupayaan untuk melindungi diri daripada jangkitan.

Reaksi badan anda terhadap jangkitan – termasuk keradangan yang boleh meningkatkan tekanan dan mengurangkan aliran darah dalam sendi – menyumbang kepada kerosakan.

Faktor-faktor risiko

Apakah yang meningkatkan risiko saya untuk artritis septik?

Terdapat banyak faktor risiko untuk arthritis septik, seperti:

Masalah sendi yang sedia ada. Penyakit kronik dan keadaan yang mempengaruhi sendi anda – seperti
osteoarthritis
, gout, artritis reumatoid atau lupus – boleh meningkatkan risiko artritis septik, sepertimana pembedahan sendi buatan, pembedahan sendi sebelumnya dan kecederaan sendi

Mengambil ubat untuk artritis reumatoid. Orang dengan artritis reumatoid mempunyai risiko yang lebih tinggi kerana ubat-ubatan yang mereka ambil yang boleh melemahkan sistem imun, membuatkan jangkitan lebih cenderung berlaku. Mendiagnosis artritis septik pada orang dengan artritis reumatoid adalah sukar kerana banyak tanda dan simptom yang sama

Kerapuhan kulit. Kulit yang mudah rosak dan sembuh dengan buruk dapat memberi akses kepada bakteria ke tubuh anda. Keadaan kulit seperti psoriasis dan ekzema meningkatkan risiko artritis septik, seperti juga luka kulit yang dijangkiti. Orang yang sering menyuntik dadah juga mempunyai risiko jangkitan yang lebih tinggi di tapak suntikan

Sistem imun yang lemah. Orang yang mempunyai sistem imun yang lemah mempunyai risiko yang lebih besar terhadap artritis septik. Ini termasuk orang yang menghidap diabetes, masalah ginjal dan hati, dan mereka yang mengambil ubat-ubatan yang melemahkan sistem imun mereka

Trauma sendi. Gigitan haiwan, tusukan kayu atau luka di atas sendi boleh menyebabkan risiko untuk artritis septik

Diagnosis & rawatan

Maklumat yang diberikan bukan pengganti untuk sebarang nasihat perubatan. SENTIASA berunding dengan doktor anda untuk maklumat lanjut.

Bagaimanakah penyakit artritis septik didiagnosis?

Ujian berikut biasanya membantu mendiagnosis arthritis septik:

Analisis cecair sendi. Jangkitan boleh mengubah warna, konsistensi, jumlah dan komposisi cecair dalam sendi anda. Satu sampel cecair ini boleh diambil dari sendi anda yang terjejas dengan jarum. Ujian makmal boleh menentukan organisma apa yang menyebabkan jangkitan anda, jadi doktor anda akan mengetahui ubat-ubatan untuk dipreskripsi.

Ujian darah. Ini boleh menentukan jika ada tanda-tanda jangkitan dalam darah anda. Sampel darah anda dikeluarkan dari vena dengan jarum.

Ujian pengimejan. X-ray dan ujian pengimejan lain bagi sendi terjejas boleh menilai kerosakan pada sendi.

Bagaimanakah artritis septik dirawat?

Doktor bergantung kepada saliran sendi dan ubat antibiotik untuk merawat artritis septik.

Penyaliran sendi

Mengeluarkan cecair sendi yang dijangkiti adalah penting. Kaedah penyaliran termasuk:

Dalam sesetengah kes, doktor anda boleh mengeluarkan cecair yang dijangkiti dengan jarum yang dimasukkan ke dalam ruang sendi.

Prosedur skop. Dalam artroskopi (ahr-THROS-kuh-pee), tiub fleksibel dengan kamera video di hujungnya diletakkan di dalam sendi anda melalui hirisan kecil. Tiub sedutan dan saliran kemudian dimasukkan melalui hirisan kecil di sekitar sendi anda.

Pembedahan terbuka. Sesetengah sendi, seperti pinggul, lebih sukar untuk disalirkan jarum atau artroskopi, jadi prosedur pembedahan terbuka mungkin diperlukan.

Antibiotik

Untuk memilih ubat yang paling berkesan, doktor anda mesti mengenal pasti mikrob yang menyebabkan jangkitan anda.

Antibiotik biasanya diberikan melalui vena di lengan anda pada mulanya.

Kemudian, anda boleh beralih ke antibiotik oral.

Biasanya, rawatan berlangsung dari dua hingga enam minggu.

Antibiotik membawa risiko kesan sampingan, termasuk loya, muntah dan cirit-birit.

Reaksi alahan juga boleh berlaku.

Sila bertanya doktor anda tentang kesan sampingan yang dijangkakan dari ubat anda.

Perubahan gaya hidup & remedi sampingan

Apakah beberapa perubahan gaya hidup atau remedi sampingan yang dapat membantu saya menguruskan artritis septik?

Gaya hidup dan ubat rumah yang berikut mungkin membantu anda menangani artritis septik:

Dapatkan senaman yang kerap untuk mengurangkan berat badan dan mengurangkan sakit artritis dan kekakuan.

Makan makanan yang sihat. Berpegang dengan makanan rendah lemak, rendah kalori dan rancang hidangan dan makanan ringan anda untuk memastikan anda mendapat banyak buah-buahan dan sayur-sayuran melalui diet anda.

Dapatkan vitamin C. Kajian telah menunjukkan bahawa vitamin C mungkin membantu dalam menguruskan keradangan dalam badan. Jadi makan buah oren atau minum segelas jus limau gedang setiap hari.

Awasi berat badan anda. Malah beberapa paun (
pound
) tambahan boleh memburukkan lagi sakit artritis, jadi berbincanglah dengan doktor anda untuk menentukan berat badan anda yang paling sihat. Fokus pada nombor itu sebagai matlamat anda, dan jejaki berat badan anda sehingga anda mencapainya.

Elakkan alkohol. Jangan ubati diri dengan alkohol untuk menangani kesakitan; ia hanya akan mewujudkan lebih banyak masalah, dan menambah kalori kepada diet anda.

Sekiranya anda mempunyai sebarang pertanyaan, sila berunding dengan doktor untuk memahami dengan lebih baik penyelesaian terbaik untuk anda.


Alam Semula Jadi Bawa Manfaat Kesihatan Kepada Manusia

Tekanan yang dilalui setiap hari boleh mendatangkan masalah kepada kesihatan kita. Tetapi adakah anda percaya bahawa alam semula jadi boleh memberikan manfaat kesihatan secara keseluruhan kepada manusia?

Alam semula jadi dan manfaat kesihatan

Terdapat satu kajian saintifik yang menunjukkan bahawa meluangkan masa ‘bersama’ alam seperti berada di tengah-tengah
pokok
 boleh memberikan manfaat fizikal dan
psikologi
 yang berlipat ganda.

Antaranya, ia dipercayai dapat membantu mengurangkan
kemurungan
, memperbaiki tumpuan
mental
bagi individu belia dan lebih berusia. Bukan sekadar itu sahaja, alam semula jadi juga dikatakan dapat membantu mengatasi masalah kesihatan seperti
demensia
 serta isu berkaitan tingkah laku remaja.

Berdasarkan manfaat kesihatan fizikal dan
mental
yang bakal diperolehi, pelbagai program kesihatan berdasarkan alam sekitar telah dibangunkan. Antara contoh utamanya seperti kepelbagaian aktiviti yang dijalankan di The National Arboretum di Westonbirt.

Memanfaatkan alam semula jadi

Hutan Gloucestershire seluas 600 hektar, di bawah penjagaan Forestry England ini adalah rumah kepada lebih 2,500 spesis pokok yang berbeza. Untuk tempoh lebih daripada empat tahun, hutan ini telah mewujudkan skim komuniti untuk individu
kanak-kanak
 yang mengalami masalah perkembangan serta kepada individu dewasa yang lebih berusia yang berdepan dengan masalah
tekanan.

Lebih daripada 5,000 individu telah mengambil bahagian dalam kursus yang ditawarkan di The National Arboretum. Antaranya adalah seperti belajar kemahiran tradisional kraftangan kayu sehinggalah kepada kursus merasai teh yang diperbuat daripada pelbagai pokok dan tumbuhan yang berbeza.

Menurut pegawai komuniti arboretum, Karen Price memberitahu, maklum balas kursus yang diterima memberangsangkan. Antaranya melibatkan kumpulan pesakit demensia yang menyertai salah satu program ‘memberikan komuniti bercakap antara satu sama lain’ (yang kebiasaannya adalah sukar untuk dilakukan). Impak daripada program tersebut telah berjaya membuatkan pesakit demensia terlibat bercakap mengenai program tersebut walaupun setelah beberapa minggu berlalu.

Manfaat kepada mental

Kesan yang diperolehi itu adalah daripada manfaat ketenangan mental kepada pesakit
demensia
 yang hadir apabila ‘berinteraksi’ dengan alam semula jadi. Kesan ini telah diketengahkan dalam satu analisis penyelidikan yang dijalankan oleh ahli psikologi dari Bournemouth University, dua tahun lalu.

Dalam laporan penyelidikan yang diterbitkan dalam jurnal
Dementia
 menyatakan alam semula jadi dapat meningkatkan mood, tingkah laku dan proses pemahaman mental, meningkatkan fungsi motor serta
merangsang deria.

Walau bagaimanapun, para penyelidik memberitahu, kebanyakan individu yang mengalami demensia sering mengabaikan manfaat ini. Keadaan ini berlaku disebabkan mereka berhenti untuk melawat tempat-tempat semula jadi, seperti hutan kerana bimbang golongan ini akan hilang, tersesat atau mengalami kekeliruan.

Kesan kursus yang dijalankan

Dalam satu kursus yang berlainan di bawah program Arboretum’s Nurtured by Nature, ia menawarkan kursus kepada individu belia kurang bernasib baik dan bergelut dengan keadaan keluarga yang sukar. Antara program yang dijalankan dalam kursus ini adalah seperti
meditasi,
 kemahiran pengurusan hutan tradisional dan memasak menggunakan unggun api.

Karen berkongsi komen daripada salah seorang remaja yang pernah mengikuti kursus tersebut, di mana remaja terbabit memberitahu “Saya percaya saya boleh membayangkan saya berada di sini dan mengingati bahawa saya gembira.”

Impak kursus tersebut tidak terhenti di situ sahaja. Sebaliknya ia telah menjadikan penduduk di Britain untuk aktif menanam lebih banyak pokok bagi mewujudkan suasana lebih hijau serta pengumpulan derma untuk membolehkan penanaman lebih banyak pokok dalam hutan.

Berhubung dengan alam

Kawasan hutan pokok juga dipercayai dapat menawarkan manfaat tertentu dalam membantu individu menangani
tekanan.
 Sebagai contoh, terdapat satu analisis Denmark yang terdiri lebih daripada 130 kajian mengenai manfaat ketenangan daripada hutan. Analisis tersebut menyatakan individu dewasa yang terdedah kepada alam semula jadi dapat mengurangkan tahap tekanan fizikal dan emosi yang dialami dengan ketara.

Penemuan ini disokong oleh pengasas Nature & Therapy UK, Stefan Batorijs yang pernah mengendalikan program dalam hutan bersama pasukan kakitangan yang bertugas dalam perkhidmatan kesihatan mental kanak-kanak dan remaja.

Antara aktiviti yang dilakukan dalam program tersebut adalah melibatkan berjalan di sepanjang laluan sambil melakukan latihan minda dan
fokus
 untuk menghubungkan peserta dengan alam semula jadi.

Sebagai contoh aktiviti, peserta diminta untuk memberikan tumpuan kepada bunyi terdekat yang paling kecil boleh didengari. Selepas itu mereka diminta untuk cuba mendengar bunyi atau perkara yang lebih jauh.

Menurut Stefan yang juga merupakan psikoterapi dan pensyarah psikologi di Plymouth University, aktiviti ini memberikan kesan yang kuat kepada individu yang sangat tertekan. Ia dapat membantu mereka untuk mendapatkan kembali ketenangan dan fokus.

Antara kajian berkaitan alam semula jadi

Sememangnya kesan alam kepada tahap kesihatan seseorang indvidu boleh diukur secara fizikal. Sebagai contoh, dalam kajian dilakukan pada 2010, terdapat 280 responden yang sihat menunjukkan individu yang
berjalan kaki
melalui hutan atau pokok mempunyai tahap hormon stres yang jauh lebih rendah.

Malahan, berdasarkan jurnal Environmental Health and Preventative Medicine, mereka  ini juga mempunyai tahap
tekanan darah
 dan kadar nadi yang rendah.

Dalam satu kajian lain yang diterbitkan dalam Journal of Biological Regulators & Homeostatic Agents pada tahun 2008, mendapati individu wanita yang melawat hutan akan memperolehi manfaat yang lebih tinggi dalam peningkatan sel darah putih yang melawan jangkitan.

Pakar perubatan yang menjalankan kajian tersebut berpendapat bahawa peningkatan itu bukan sahaja disebabkan oleh keadaan responden yang berasa kurang tertekan. Tetapi ia turut melibatkan
sistem imun
 yang melonjak naik kerana mereka bernafas dalam udara yang mengandungi bahan semula jadi hutan, dikenali sebagai phytoncides.

Phytoncides – merupakan bahan kimia pembunuh mikro yang dikeluarkan oleh pokok sebagai pertahanan terhadap jangkitan. Penyelidik percaya apabila seseorang individu terdedah kepada bahan ini, ia secara tidak langsung turut akan menguatkan sistem imun badan.

Kesimpulan

Terdapat banyak lagi kajian lain yang boleh membuktikan mengenai kebaikan alam semula jadi kepada manusia, sama ada secara fizikal mahupun mental. Tetapi pada akhirnya, ia tetap bergantung kepada individu itu sendiri.

Kebaikan mahupun manfaat yang ditawarkan tidak mungkin dapat diperolehi jika anda tidak mempunyai inisiatif untuk melakukannya. Segalanya bermula daripada diri anda sendiri. Kebaikan itu tidak akan turun dari langit semata-mata.

Marilah mulakan untuk kembali mendekatkan diri anda dengan alam. Letakkan ke tepi segala gajet dan nikmatilah ciptaan Tuhan. Berikan badan anda peluang untuk kembali menghirup udara segar, siapa tahu mungkin anda akan lebih bertenaga dan bersemangat selepas itu. Selamat mencuba!

Hello Health Group
 tidak menyediakan nasihat perubatan, diagnosis, atau rawatan.